COVID-19: 801 kes baharu, negeri PKPB sumbang 81 peratus

PUTRAJAYA, 11 Rabiulawal 1442H, Rabu – Ketua Pengarah Kesihatan Tan Sri Dr Noor Hisham Abdullah berkata sejumlah 801 kes baharu COVID-19 dicatat hari ini dan 81 peratus daripadanya disumbang oleh negeri yang diletak di bawah Perintah Kawalan Pergerakan Bersyarat (PKPB).

Beliau berkata sejumlah 546 kes dikesan di Sabah manakala negeri di sekitar Lembah Klang mencatatkan 103 kes dengan Selangor sebanyak 89 kes dan Kuala Lumpur sebanyak 14 kes.

Selain itu, Negeri Sembilan mencatatkan 24 kes, Labuan (29), Sarawak (27), Pulau Pinang (19), Perak (enam), Johor (8), Kedah (28) dan Terengganu (11).

Kesemua kes melibatkan penularan tempatan kecuali dua kes import masing-masing satu di Selangor dan Kuala Lumpur melibatkan seorang warganegara serta seorang bukan warganegara yang tiba dari Iran dan Arab Saudi.

“Ini menjadikan jumlah kes positif COVID-19 di Malaysia sebanyak 29,441 kes manakala jumlah kes aktif dengan kebolehjangkitan COVID-19 pula ialah 10,123 kes. Kesemua pesakit ini telah diasingkan dan diberi rawatan,” katanya pada sidang media perkembangan situasi COVID-19 di sini hari ini. – Bernama


Terengganu bakal kuat kuasa etika pemakaian patuh syariah

BANGI, 28 Rejab 1444H, Isnin – Terengganu bersedia menguatkuasakan pematuhan etika pemakaian patuh syariah di negeri itu, kata Pengerusi Jawatankuasa Kebajikan, Pembangunan Wanita, Keluarga dan Perpaduan Nasional, Hanafiah Mat.

Beliau berkata, kerajaan negeri sebelum ini hanya memberi nasihat tanpa mengambil sebarang tindakan kepada individu yang ditahan.

Hanafiah berkata, nasihat itu disampaikan melalui penguat kuasa majlis agama negeri dan seluruh daerah di Terengganu.

“Jadi, sudah tiba masanya kerajaan negeri menguatkuasakan pematuhan etika pemakaian patuh di Terengganu.

“Dewan Undangan Negeri (DUN) sebelum ini juga sudah meluluskan rang-rang undang berkaitan etika pemakaian patuh syariah dan kita bersedia untuk melaksanakannya,” katanya seperti dipetik media tempatan, hari ini.

Katanya, sebelum ini kerajaan negeri telah melaksanakan penguatkuasaan terhadap penunggang dan pembonceng bukan mahram yang membonceng bersama.

“Walaupun mengikut fesyen terkini, namun mereka terutama golongan muda ini dapat mematuhi etika pakaian dengan patuh syariah,” katanya.


MB Selangor mesyuarat esok, teliti semula pelaksanaan PKPB

SHAH ALAM, 17 Ramadan 1442H, Khamis – Susulan Selangor mencatatkan kes tertinggi COVID-19 tiga hari berturut-turut, Menteri Besar Selangor, Datuk Seri Amirudin Shari akan mengadakan mesyuarat dengan Jawatankuasa Kerja Keselamatan Negara bagi Negeri Selangor, esok.

Dalam ciapan menerusi Twitternya, Amirudin berkata, mesyuarat itu bagi meneliti semula pelaksanaan Perintah Kawalan Pergerakan Bersyarat (PKPB) di seluruh Selangor.

“Hari ini, hari ketiga berturut-turut kes baharu COVID-19 kembali mencecah empat angka.

“Mesyuarat esok akan mengangkat syor-syor pelaksanaan PKPB di Selangor kepada Majlis Keselamatan Negara bagi pertimbangan kerajaan Persekutuan,” katanya hari ini.

Kes positif baharu COVID-19 hari dilaporkan sebanyak 3,332 kes dengan Selangor merekodkan jumlah kes tertinggi iaitu sebanyak 1,083 kes.

Pada Rabu (28 April), daripada 3,142 kes baharu dilaporkan, Selangor mencatat kes tertinggi dengan 1,019 kes dan pada Selasa (27 April) daripada 2,733 kes baharu yang dilaporkan, Selangor catat kes tertinggi dengan 750 kes. – Bernama


Majoriti netizen negara Arab tentang perjanjian normalisasi

TEL AVIV, 24 Safar 1442H, Isnin – Sebilangan besar hantaran media sosial di negara Arab mengenai perjanjian normalisasi antara negara haram Israel, Emiriah Arab Bersatu (UAE) dan Bahrain adalah ‘negatif’, kata laporan yang diterbitkan Kementerian Hal Ehwal Strategik Israel.

Laporan sembilan halaman itu mendapati bahawa 81 peratus pengguna media sosial Arab mempunyai komen ‘negatif’ mengenai perjanjian normalisasi, juga dikenal sebagai Abraham Accords, sementara lapan peratus berpendapat ‘sangat negatif’ dan hanya lima peratus melihatnya secara positif.

Menurut laman sesawang The Times of Israel, tinjauan yang dilakukan oleh kementerian dan dilakukan antara pertengahan Ogos hingga pertengahan September menunjukkan hampir separuh daripada komen – 45 peratus – yang diterbitkan di negara Arab menganggap perjanjian Israel-UAE satu ‘pengkhianatan’.

Dua puluh tujuh peratus menyatakan kekesalannya terhadap perjanjian UAE dengan Israel, 10 peratus menganggap perjanjian itu ‘kemunafikan’ sementara lima peratus percaya bahawa Abu Dhabi menyerah kepada kepentingan Amerika Syarikat (AS).

Kementerian itu mengesyorkan pelancaran kempen dalam talian ‘bagi mengubah persepsi mengenai Israel, dengan fokus pada negara Arab’ untuk ‘memberikan maklumat yang lebih seimbang dan boleh dipercayai, termasuk dalam konteks legitimasi mengenai Israel.’

Ogos lalu, UAE dan Israel mengumumkan perjanjian – disokong AS – untuk menormalkan hubungan, termasuk membuka kedutaan di wilayah masing-masing.

Kesepakatan normalisasi itu disambut dengan kecaman yang meluas dari rakyat Palestin.

Raya-rata mendakwa, perjanjian itu tidak memenuhi perjuangan Palestin dan mengabaikan hak mereka. – Agensi


AS rancang serang China di Laut China Selatan?

GENEVA, 11 Safar 1442H, Selasa – Amerika Syarikat (AS) dilaporkan menjalani latihan simulasi serangan ke atas sebuah pulau, yang didakwa media China sebagai isyarat provokatif.

Difahamkan, latihan yang dijalankan pada Selasa di California itu, mengundang amaran dari China sekiranya AS menyerang Laut China Selatan.

Menurut laporan majalah Angkatan Udara yang berpangkalan di AS, latihan yang bermula sejak 3 September itu menunjukkan Angkatan Udara AS lebih memberi tumpuan pada wilayah Pasifik.

Tulisan pada pakaian yang dipakai untuk latihan itu menampilkan drone MQ-9 Reaper yang mempunyai bayang merah peta negara China, kata laporan itu.

MQ-9 Reaper telah digunakan dalam perang di Timur Tengah dan Afrika selama dua dekad, tetapi Angkatan Udara AS mempertimbangkan untuk menggantikannya kerana bimbang kemampuan, kelajuan dan perlindungan elektroniknya ketinggalan berbanding drone yang dihasilkan China serta Russia.

Walaupun latihan itu dijalankan jauh dari pantai China, media kerajaan negara itu memberi amaran drone mungkin digunakan bagi menyerang fasiliti miliki China di Laut China Selatan.

“Washington meningkatkan persiapan perang melawan China, pesawat yang digunakan dalam siri pembunuhan serta serangan lain di seluruh dunia juga berperanan di dalamnya.

“Ini adalah isyarat strategik yang dihantar dari latihan ini,” lapor Global Times, semalam.

Ogos lalu, pesara Tentera Laut, Wang Yunfei mendakwa AS berkemungkinan melancarkan serangan terumbu yang dikendalikan oleh China di Laut China Selatan, demi meningkatkan pengaruh politik Presiden Donald Trump.

Yunfei mendakwa, serangan AS mungkin menyasarkan Scarborough Shoal, yang dikenali di China sebagai Pulau Huangyan. – Agensi


Brunei diharap pertimbang wujud Laluan Hijau Timbal Balik

KUALA LUMPUR, 22 Rabiulakhir 1442H, Selasa – Malaysia berharap Brunei dapat mempertimbangkan cadangan mewujudkan Laluan Hijau Timbal Balik dalam usaha menghidupkan semula sektor ekonomi kedua-dua negara yang terjejas akibat pandemik COVID-19.

Perkara itu disampaikan Perdana Menteri Tan Sri Muhyiddin Yassin ketika menerima kunjungan hormat Pesuruhjaya Tinggi Brunei ke Malaysia Datuk Paduka Alaihuddin Mohd Taha di pejabatnya di Parlimen semalam.

Menerusi catatan di akaun Facebooknya, Muhyiddin memaklumkan ia merupakan kunjungan perpisahan Alaihuddin yang akan menamatkan perkhidmatannya hujung bulan ini.

Selain itu, katanya dalam pertemuan itu, turut dibincangkan ialah usaha untuk meningkatkan lagi hubungan dua hala sedia ada antara kedua-dua negara dalam pelbagai aspek termasuk cabaran yang perlu dilalui akibat pandemik COVID-19.

“Sebagai negara berjiran, kami sependapat Malaysia dan Brunei tidak harus menjadikan pandemik itu sebagai halangan dalam usaha meningkatkan lagi kerjasama yang ada,” menurut catatan itu.

Muhyiddin turut menyatakan rasa berbesar hati menerima jemputan rasmi Sultan Brunei Sultan Hassanal Bolkiah untuk mengadakan lawatan rasmi ke Brunei.

“Saya nyatakan hasrat untuk melakukannya (lawatan) pada suku pertama tahun hadapan, bersekali dengan Rundingan Pemimpin Tahunan kali ke-23,” katanya.

Pada pertemuan sama, Muhyiddin juga merakamkan ucapan terima kasih kepada Alaihuddin atas khidmat, sumbangan dan persahabatan yang ditawarkan sepanjang enam tahun perkhidmatan beliau di Malaysia. – Bernama


Tarif elektrik, air di Semenanjung kekal: PM

KUALA LUMPUR, 24 Zulkaedah 1443H, Jumaat – Kerajaan memutuskan untuk tidak menaikkan kadar tarif elektrik dan air di Semenanjung, manakala harga ayam di pasaran tidak akan diapungkan dalam usaha memastikan rakyat tidak terbeban.

Perdana Menteri, Datuk Seri Ismail Sabri Yaakob yang konsisten mengutamakan rakyat dalam setiap keputusan berkata, kerajaan terus komited menampung subsidi sebanyak RM5.8 bilion, meskipun berlaku peningkatan mendadak kos bahan api dan kos penjanaan lain.

“Ini bermakna pemberian rebat sebanyak 2 sen/kilowatt jam (kWj) dikekalkan kepada semua pengguna domestik dan tiada surcaj dikenakan. Untuk itu, tiada kenaikan tarif elektrik kepada pengguna-pengguna domestik di Semenanjung.

“Pengenaan surcaj 3.70 sen/kWj dikekalkan kepada pengguna bukan domestik iaitu pengguna komersil dan industri,” katanya dalam kenyataan di sini hari ini.

Beliau berkata bagi harga ayam pula, harga siling baharu akan diumumkan dalam masa terdekat oleh Menteri Pertanian dan Industri Makanan Datuk Seri Dr Ronald Kiandee.

“Keputusan yang dibuat itu membuktikan keprihatinan kerajaan demi menjaga kepentingan Keluarga Malaysia agar tidak terbeban dengan peningkatan harga dan cabaran kos sara hidup,” katanya.-  Bernama


Lalu lintas di Riyadh makin sesak

RIYADH, 10 Jamadilakhir 1444H, Selasa – Jabatan Trafik Awam Arab Saudi mempertimbangkan untuk mengubah jadual sesi persekolahan dan universiti dalam usaha mengurangkan kesesakan lalu lintas di bandar Riyadh.

Jurucakap jabatan berkenaan, Mansour Al-Shakra berkata, Bengkel Lalu lintas dan Operasi Penyelesaian telah membincangkan kepadatan lalu lintas di jalan-jalan utama sekitar bandar.

“Salah satu cadangan paling dominan adalah pembinaan lebuh raya, mengkaji semula mekanisme lampu isyarat, menyokong syor bekerja jarak jauh di beberapa syarikat, institusi dan agensi kerajaan.

“Mengubah jadual sesi persekolahan dan universiti serta beberapa langkah penyelesaian lain,” katanya.

Statistik rasmi Arab Saudi menunjukkan, bandar raya berkenaan menyaksikan 16 juta laluan perjalanan di jalan raya utama setiap hari.

Lebih 89 peratus laluan dikendalikan kenderaan persendirian manakala pengangkutan awam hanya mewakili dua peratus daripada laluan harian berkenaan.

Sehingga kini, Riyadh memiliki 7.5 juta penduduk dan jumlah berkenaan bertambah setiap tahun dengan kerajaan menyasarkan untuk meningkat dua kali ganda populasi di bandar itu menjadikan 15 juta penduduk menjelang 2030. – Agensi.


Tentera Israel bunuh kejam dua pejuang Palestin

RAMALLAH, 9 Jamadilakhir 1444H, Isnin – Tentera rejim Israel membunuh dua rakyat Palestin termasuk seorang lelaki yang didakwa ahli kumpulan bersenjata ketika konfrontasi yang tercetus pagi Isnin.

Pertembungan awal pagi tadi berlaku apabila tentera memasuki perkampungan Palestin di Tebing Barat yang diduduki, kata pegawai kesihatan Palestin.

Kedua-dua lelaki itu dibunuh di kampung Kafr Dan berhampiran bandar utara Jenin.

Kementerian Kesihatan Palestin mengenal pasti mereka yang terbunuh sebagai Samer Houshiyeh, 21, dan Fouad Abed, 25.

Menurut Pengarah Hosipital Ibn Sina di Jenin, Samer Attiyeh, Samer ditembak beberapa kali di dada.

Sebuah kumpulan bersenjata, Briged Syahid Al Aqsa, kemudiannya mendakwa Samer sebagai ahli mereka.

Kumpulan itu – yang juga cabang parti Fatah pimpinan Presiden Palestin, Mahmoud Abbas – mendedahkan gambar lama Samer bersama senapang.

Video di media sosial menunjukkan jenazah dibalut dengan bendera kumpulan bersenjata itu, manakala ibunya dan orang ramai memberi penghormatan terakhir.

Tahun 2022 merekodkan kes kematian paling banyak di Tebing Barat dan timur Baitulmaqdis sejak 2006.

Tentera Israel melakukan serbuan hampir setiap hari di bandar dan pekan sekitar Palestin tahun lepas, membunuh 150 rakyat Palestin.

Tentera negara pengganas itu mendakwa, kebanyakan rakyat Palestin yang terbunuh adalah ‘pengganas’, bagaimanapun remaja yang hanya membaling batu dan membantah pencerobohan serta orang lain yang tidak terbabit dalam konfrontasi turut dibunuh.

Israel menawan Tebing Barat, bersama dengan Baitulmaqdis timur dan Semenanjung Gaza dalam perang Timur Tengah 1967 dan Palestin berusaha mendapatkan semula wilayah itu sebagai ibu negara mereka. – Agensi


Malaysia kutuk segala bentuk keganasan: Anwar

KUALA LUMPUR, 16 Rabiulakhir 1445H, Selasa – Malaysia menolak sekeras-kerasnya segala bentuk keganasan dan mengutuk tindakan membunuh insan tidak berdosa serta menjadikan wanita dan kanak-kanak sebagai tebusan di Palestin, kata Perdana Menteri, Datuk Seri Anwar Ibrahim.

Bercakap dalam bahasa Inggeris untuk khalayak antarabangsa pada persidangan Dewan Rakyat dengan kebenaran Yang Dipertua dewan hari ini, Anwar berkata, Malaysia juga mengutuk tindakan pengeboman terhadap orang awam, kediaman dan hospital serta pembunuhan beramai-ramai insan yang tidak berdosa, kanak-kanak, wanita dan lelaki yang dilakukan siang dan malam oleh tentera Israel.

“Biar semua jelas, negara Zionis Israel adalah kuasa penjajah dan oleh itu ia tertakluk di bawah undang-undang antarabangsa… perbuatan jenayah ini jelas melanggar norma undang-undang antarabangsa. Tindakan Israel, pemotongan bekalan makanan, air, bantuan kemanusiaan dan elektrik adalah melanggar undang-undang antarabangsa,” kata beliau.

Anwar berkata, situasi di Palestin adalah suatu peringatan bahawa perjuangan untuk keadilan tidak mengenal sempadan dan Malaysia mesti bersatu dalam solidariti dengan semua rakyat yang tertindas.

Perdana Menteri berkata, kredibiliti sistem antarabangsa itu sendiri dipertaruhkan dan Malaysia mesti menyuarakan pendapatnya dan menggalakkan orang lain berbuat demikian bagi memelihara sistem itu yang bertujuan untuk menegakkan keamanan dunia.

“Adalah suatu yang bodoh untuk berfikir bahawa Malaysia tidak terjejas dengan apa yang berlaku di dunia. Kita adalah negara perdagangan yang terlibat secara aktif dalam aktiviti komersial dan ekonomi serantau dan antarabangsa, secara proaktif menarik FDI (pelaburan langsung asing) untuk memacu kemajuan ekonomi kita. Jadi, Malaysia terikat dengan apa yang berlaku di mana-mana di dunia.

“Kita telah memulakan tugas yang sukar, yang telah lama diabaikan, jadi biar saya jelaskan, kita akan kekal sebagai negara yang sangat bebas dan terus menyatakan hak dan pendirian kita dalam isu keadilan dan kebebasan tanpa rasa takut atau pilih kasih,” kata beliau.

Anwar berkata, perang itu bukan sahaja memberi kesan kepada umat Islam tetapi juga Kristian di Palestin, tetapi media Barat jarang menampilkan wajah masyarakat dan cenderung untuk menyampaikan imej mereka sebagai penonton di negara itu.

Beliau berkata, ini salah kerana orang Kristian Palestin telah menjadi mangsa sama seperti saudara Islam mereka, dan mereka juga telah dihalau keluar dari bandar bersejarah mereka dalam jumlah yang besar.

Anwar berkata, punca asas adalah pendudukan haram Israel serta dasar apartheid dan dalam sejarah keji ini dan kisah kekejaman, penindasan dan pembunuhan beramai-ramai yang berterusan, komuniti Islam dan Kristian Palestin sama-sama menjadi mangsa.

“Bagi mereka yang terus berfikir atau mencadangkan bahawa kekejaman yang dilakukan terhadap rakyat Palestin hanya memberi kesan kepada umat Islam, hendaklah diingatkan bahawa komuniti Kristian paling lama di dunia menetap di Palestin, berjumlah 47,000, berdasarkan bancian yang dijalankan pada 2017.

“Perkara yang saya ingin nyatakan di sini ialah terdapat hubungan sosiobudaya dan rohani yang kuat antara masyarakat Islam dan Kristian yang memberikan identiti kolektif rakyat Palestin yang unik.

“Bagaimanapun, kerajaan Zionis Israel bersungguh-sungguh menegakkan konsep yang memberi tanggapan negara Yahudi  terkepung oleh populasi penduduk Islam yang mengancam kewujudan mereka,” kata beliau. – Bernama


Lembutkan hati dengan al-Quran

1. SAYYID Qutb di dalam karyanya menukilkan kisah bagaimana al-Walid ibn Mughirah, seorang pembesar Qurasyh yang tersohor memberikan reaksinya mengenai al-Quran. Beliau pada suatu hari diminta oleh Abu Jahal untuk memberikan pandangan tentang al-Quran. Setelah mendengar al-Quran, al-Walid berkata:

صبأ والله الوليد، ولتصبون قريش كلها

“Sesungguhnya (aku) al-Walid telah terpukau (mendengar al-Quran ini), dan pasti Quraysh akan terpukau mendengarnya.”

Reaksi al-Walid ini membuatkan Abu Jahal kecewa. Al-Walid adalah tokoh Quraysh yang hebat. Bukan sahaja beliau hebat, anak beliau Khalid al-Walid juga adalah tokoh Islam yang terkemuka. Namun, apabila mendengar bacaan al-Quran ini, al-Walid menjadi tersentuh dengan keindahan al-Quran.

2. Ibn Hisham pula meriwayatkan kisah bagaimana ‘Utbah ibn Rabiah, seorang pembesar Qurasyh yang datang menawarkan kepada Rasulullah ﷺ harta serta pangkat dengan harapan supaya Rasulullah ﷺ berhenti daripada berdakwah. Setelah selesai dari segala tawaran tersebut, Rasulullah ﷺ membacakan kepada beliau potongan ayat dari surah Fussilat.

Sehinggalah apabila Rasulullah ﷺ membaca ayat sujud (sujud sajdah), Utbah turut sujud bersama-sama dengan Rasulullah ﷺ. Lihatlah bagaimana Utbah yang pada awalnya datang untuk menghentikan dakwah Rasulullah ﷺ, akhirnya sujud bersama Rasulullah ﷺ setelah mendengar al-Quran.

3. Al-Bukhari pula meriwayatkan kisah bagaimana Rasulullah ﷺ surah al-Najm di hadapan khalayak ramai. Abdulullah ibn Mas’ud yang menyaksikan peristiwa ini berkata:

أن النبي صلى الله عليه وسلم قرأ بالنجم فسجد، فلم يبق أحد إلا سجد

“Sesungguhnya Rasulullah ﷺ membaca surah al-Najm, lalu Baginda sujud dan tidak ada seorang Quraysh yang mendengar surah tersebut melainkan sujud bersama Baginda.”

4. Begitu juga kisah Saidina Umar yang popular yang mendengar Surah Taha sehingga menjadi punca kepada keislaman beliau.

5. Jelas melalui penyaksian di dalam Sirah Rasul ﷺ ini, manusia yang keras hatinya menjadi terpukau dan terpesona dengan al-Quran. Hati mereka turut lunak menghayati maksud yang ingin disampaikan.

6. Ingatlah kata-kata Yahya bin Muaz, seorang tokoh sufi yang terkemuka pada kurun ketiga. Kata beliau:

دواء القلب خمسة أشياء: قراءة القرآن بالتفكر، وخلاء البطن، وقيام الليل، والتضرع عند السحر، ومجالسة الصالحين

“Penawar hati itu ada lima: Membaca al-Quran sambal bertafakkur, mengosongkan perut, qiamullail, berdoa penuh khusyuk di sepertiga malam dan bergaul bersama orang-orang yang soleh.” (al-Azkar, al-Imam al-Nawawi)

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


HPBM langkah pertama hidupkan semula peradaban Melayu, wajar dijadikan acara tahunan

Oleh Zuhayati Yazid

BANGI, 2 Muharram 1444H, Ahad – Penerimaan masyarakat terhadap Hari Peradaban Bangsa Melayu (HPBM) dilihat sebagai langkah penting dalam menghidupkan semula peradaban Melayu di bumi ini.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, perkara ini perlu dilihat sebagai langkah penting dan mewajarkan ia dijadikan acara tahunan bertepatan sambutan tahun baharu mengikut kalender Islam.

“Kita mengharapkan temasya yang dianjurkan akan dijadikan acara tahunan yang bukan sahaja dapat menghimpunkan bangsa-bangsa Melayu sahaja tetapi turut disertai kaum-kaum lain dalam acara yang lebih hebat dalam penganjuran pada masa akan datang bersama sokongan pihak-pihak lain.

“Pemilihan 1 Muharam sebagai penganjuran festival ini adalah untuk membuktikan ini adalah tarikh keramat untuk bangsa Melayu dan perlu diraikan pada setiap tahun.

“Dengan penganjuran ini, kita mampu memberi pendedahan sebenar terhadap golongan muda khususnya tentang kehebatan bangsa kita yang selama ini kurang ditonjolkan,” katanya ketika dihubungi Ismaweb.net, hari ini.

Katanya, HPBM dijangka lebih meriah sekiranya mendapat sokongan semua pihak dan tidak menjadikan penganjurannya sebagai ancaman kepada kaum-kaum lain.

Katanya lagi, walaupun temanya menjurus ke arah peradaban Melayu namun penganjur turut mengalu-alukan kehadiran bangsa lain dan tiada halangan untuk golongan tersebut meraikan bersama.

“Tiada halangan bagi bangsa-bangsa lain untuk menyertai, kalau orang lain boleh mengajak orang Melayu menyertai festival Bon Odori, sebenarnya kita juga turut mengajak bangsa-bangsa lain dan penganut agama lain hadir memeriahkan.

“Tidak perlu perkara ini dijadikan diskriminasi atau pemisahan orang Melayu dan orang bukan Melayu kerana ia suatu yang dirayakan dan festival ini untuk menghidupkan semula budaya yang bertapak sekian lama di bumi ini.

“Malah, ia sepatutnya dilihat sebagai warisan negara yang perlu dilindungi,” katanya.

Sementara itu, Ketua Wanita ISMA, Ustazah Dr Suriani Sudi menyifatkan, HPBM yang dianjurkan buat julung kali berjaya menonjolkan peradaban Melayu yang penuh dengan keberanian, adab kesopanan dan bertunjangkan agama serta syariat.

Beliau mengakui, kegemilangan orang Melayu perlu diturunkan ke generasi muda agar mereka mengetahui sejarah perjuangan nenek moyang.

“Menjadi tanggungjawab kita untuk terus memastikan bangsa Melayu masih wujud di muka bumi ini dan agar mereka sentiasa menghargai perjuangan nenek moyang yang memastikan agar agama sentiasa hidup dalam jiwa dan ruh anak bangsa,” katanya.

Beliau yang juga Ketua Jabatan al-Quran dan Sunnah Kolej Universiti Islam Antarabangsa Selangor (KUIS) menyifatkan, Melayu adalah bangsa yang dimuliakan Allah SWT dengan Islam dan menjadi tanggungjawab kepada semua pihak menjaga amanah itu.

Semalam, kira-kira 8,000 orang mengunjungi sambutan HPBM di Padang Bolasepak KLFA, Kuala Lumpur dengan menampilkan pelbagai budaya kesenian orang Melayu.

Di samping disajikan dengan persembahan menarik, para pengunjung juga berpeluang menyertai beberapa pertandingan dianjurkan antaranya sukan rakyat.

Selain itu, reruai pameran turut disediakan yang berkisah kepada sejarah Melayu antaranya berkaitan busana dan tanjak, seni persilatan, tulisan khat serta artifak.


Lebih 1.2 juta kanak-kanak di Malaysia terima vaksin COVID-19

KUALA LUMPUR, 18 Syaaban 1443H, Isnin – Sebanyak 1,263,287 individu atau 35.6 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,843,805 individu atau 94.6 peratus daripada kumpulan itu telah melengkapkan vaksin mereka manakala 2,942,399 atau 94.6 peratus menerima sekurang-kurangnya satu dos vaksin.

Bagi populasi dewasa, sejumlah 15,483,571 individu atau 65.8 peratus daripada kumpulan itu telah menerima dos penggalak COVID-19 dan seramai 22,943,182 individu atau 97.5 peratus lengkap vaksinasi manakala 23,219,105 atau 98.7 peratus telah menerima sekurang-kurang satu dos vaksin.

Sebanyak 27,330 dos vaksin telah diberikan semalam membabitkan 9,849 suntikan pertama, 1,116 suntikan lengkap dan 16,365 suntikan dos penggalak menjadikan kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,484,635 dos.

Sementara itu, menurut portal GitHub Kementerian Kesihatan, 71 kes kematian akibat COVID-19 direkodkan semalam dengan Kedah dan Perak merekodkan kematian tertinggi masing-masing 14 kes diikuti 11 kes di Johor, Selangor (tujuh) manakala lima kes masing-masing di Kelantan, Pulau Pinang and Sarawak.

Negeri Sembilan pula merekodkan empat kes, Terengganu and Kuala Lumpur masing-masing dua kes manakala Pahang dan Melaka masing-masing satu kes. – Bernama


Kanak-kanak 3 tahun meninggal lepas 4 jam tertinggal dalam kereta

SUNGAI PETANI, 3 Syaaban 1442H, Rabu – Seorang kanak-kanak lelaki berusia tiga tahun 11 bulan meninggal dunia selepas ditemui tertinggal di dalam kereta lebih empat jam di hadapan sebuah tadika di Taman Ria di sini, semalam.

Ketua Polis Daerah Kuala Muda ACP Adzli Abu Shah berkata mangsa ditemukan dalam keadaan tidak sedarkan diri di dalam kereta jenis Proton Waja milik pengetua tadika terbabit pada 12.15 tengah hari.

Beliau berkata sebelum itu, mangsa yang tinggal berhampiran tadika tersebut telah dijemput pengetua wanita terbabit kira-kira 7.45 pagi dan mangsa ketika itu dalam keadaan sihat duduk di tempat duduk belakang kereta.

“Sebelum itu, pengetua terbabit juga mengambil seorang pelajar lain yang berumur 5 tahun dan diletakkan di tempat duduk penumpang hadapan dan sampai sahaja di hadapan tadika, seorang guru telah ambil pelajar yang berada di bahagian penumpang hadapan dan terus masuk ke dalam tadika.

“Pengetua itu pula terus parkir kereta di tepi luar tadika dan mematikan enjin kereta. Ketika kejadian, mangsa masih berada di dalam kereta dengan keadaan pintu dan cermin tertutup serta tiada ruang pengudaraan,” katanya dalam kenyataan di sini hari ini.

Adzli berkata mangsa berada dalam kereta itu mulai 8 pagi dan pada 12.15 tengah hari pengetua terbabit dimaklumkan oleh seorang guru bahawa mangsa tidak hadir ke tadika menyebabkan pengetua terbabit terus menuju ke keretanya dan mendapati mangsa dalam keadaan terbaring tidak sedarkan diri.

“Pengetua itu telah menghubungi pihak ambulans dan buat bantuan penafasan (CPR) namun mangsa tidak sedarkan diri. Mangsa dibawa ke hospital dengan ambulans dan hasil pemeriksaan doktor di bahagian kecemasan mengesahkan mangsa sudah meninggal dunia semasa sampai di hospital,” katanya.

Beliau berkata mayat mangsa kemudian dibawa ke Hospital Sultanah Bahiyah, Alor Setar untuk bedah siasat hari ini dan pengetua terbabit direman tiga hari bermula hari ini bagi membantu siasatan.

Kes disiasat mengikut Seksyen 31(1) (a) Akta Kanak-Kanak 2001. – Bernama


Waspada gerak subversif, bersama menentang anasir huru-harakan negara

TANGGAL 16 September menandakan penggabungan antara Sabah, Sarawak dan Persekutuan Tanah Melayu dan diraikan setiap tahun sebagai Hari Malaysia.

Bagi saya, ianya sama istimewanya dengan tanggal 31 Ogos, iaitu Hari Kebangsaan kerana Hari Malaysia yang kita sambut saban tahun merupakan tarikh bersatunya peribumi-peribumi di rantau ini sebagai sebuah negara yang berdaulat.

Dari sudut inilah kita perlu merenung kembali bahawa kita adalah satu rumpun bangsa yang bukan sahaja banyak persamaan, tetapi banyak keserasiannya. Contohnya, kita mudah disatukan bertutur bahasa kebangsaan kita, walau banyak loghat dan dialek suku dan daerah masing-masing apatah lagi negeri. Lagipun, ianya datang dari akar yang sama juga.

Namun, saban tahun gerakan-gerakan subversif seperti gerakan keluar dari Malaysia semakin tersusun dan semakin lantang. Kita harus bersama menentang anasir-anasir ini yang cuba menghuru-harakan negara.

Malah, kita juga berhadapan dengan cabaran geopolitik antarabangsa yang boleh menggugat kita sekiranya Persekutuan Malaysia ini goyah. Lihatlah bagaimana Filipina cuba ‘klaim’ Sabah dan bagaimana kuasa besar China cuba kuasai lautan yang memisahkan geografi semenanjung dengan Sabah dan Sarawak ini.

Saya berharap agar Persekutuan Malaysia terus sejahtera dan sohor sebagai sebuah negara yang punyai identiti dan jati dirinya sendiri. Kita akan terus kuat bersama, terus membangun bersama.

Selamat Hari Malaysia !

Aminuddin Yahaya
Pengerusi PEMBELA
16 September 2021


Gempa bumi Sulawesi: Angka korban 34, ada mangsa tertimbus di bawah bangunan

JAKARTA, 2 Jamadilawal 1442H, Jumaat – Angka korban gempa bumi di pulau Sulawesi Barat Indonesia kini meningkat kepada 34 orang.

Pada masa sama, ratusan mangsa dilaporkan cedera, sekali gus mencetuskan panik dan ketakutan dalam kalangan penduduk di pulau berkenaan.

Sebelum ini, pulau Sulawesi yang pernah dilanda gempa bumi dan tsunami pada September 2018 telah meragut ribuan nyawa.

Menurut pihak berkuasa, gempa bumi berukuran 6.2 skala Ritcher itu telah meranapkan hospital serta merosakkan bangunan di kawasan berkenaan.

Ketua Agensi Mitigasi Bencana, Ali Rahman, berkata, 26 mangsa membabitkan korban di bandar Mamuju.

“Angka korban dijangka terus meningkat tetapi kita berharap ia tidak berlaku. Banyak mangsa yang mati tertimbus di bawah runtuhan bangunan,” katanya.

Pada masa sama, Agensi Bencana Kebangsaan berkata, kira-kira lapan mangsa terkorban di selatan Mamuju di wilayah Sulawesi Barat.

Anggota mencari dan menyelamat turut berusaha mengesan puluhan pesakit dan kakitangan hospital yang terperangkap di bawah runtuhan hospital.

Malah, anggota penyelamat berusaha mencari lapan sekeluarga yang terperangkap di bawah runtuhan sebuah rumah.

Agensi mencari dan menyelamat berkata, kira-kira sebuah hotel runtuh selepas gempa bumi melanda pada jam 2.18 pagi (waktu tempatan), manakala pejabat gabenor wilayah turut mengalami kerosakan teruk.

Penduduk Mamuju berkata, kerosakan di bandar itu sangat teruk.

“Jalan retak dan banyak bangunan runtuh. Gempa bumi sangat kuat… saya bangun dan lari bersama isteri,” katanya Hendra, 28.

Selain itu, agensi meteorologi memberi amaran ancaman gempa susulan yang kuat kepada penduduk, selain meminta mereka tidak ke kawasan pantai.

Ketua Agensi Meteorologi, Dwikorita Karnawati berkata, gempa susulan itu boleh berlaku lebih kuat atau sekuat yang berlaku pagi tadi.

“Adanya potensi berlaku tsunami kesan daripada gempa susulan ini, jangan tunggu hingga berlakunya tsunami kerana ia boleh jadi dengan pantas,” katanya.

Pihak berkuasa berkata, lapangan terbang di Mamuju iaitu bandar di wilayah Sulawesi Barat, Indonesia turut terjejas akibat bencana itu.

Menurut Agensi Kajian Geologi Amerika Syarikat (USGS), pusat gempa adalah pada jarak 36 kilometer dari selatan Mamuju dengan kedalaman secara relatifnya 18 kilometer.

Indonesia dilaporkan kerap berlaku aktiviti gunung berapi dan gegaran susulan kedudukannya di lingkaran api Pasifik, di mana plat tektonik bertembung. -Agensi


2 guru, 71 pelajar Sekolah Seri Puteri Cyberjaya positif COVID-19

PUTRAJAYA, 27 Rabiulakhir 1443H, Khamis – Terdapat 73 kes positif COVID-19 di Sekolah Seri Puteri di Cyberjaya melibatkan dua guru dan 71 pelajar, kata Menteri Kesihatan Khairy Jamaluddin hari ini.

Menerusi hantaran di laman Twitter miliknya, Khairy berkata kesemua yang dikesan positif itu adalah hasil saringan yang dilakukan terhadap 451 individu di sekolah itu yang terdiri daripada 13 guru, 437 pelajar dan seorang petugas sekolah.

Menurutnya, 65 pelajar yang positif telah dipindah ke di Pusat Kuarantin dan Rawatan COVID-19 Berisiko Rendah (PKRC) 2.0 di Taman Ekspo Pertanian Malaysia Serdang (MAEPS).

“Semua mereka (65) adalah kategori 1 dan 2A, all stable (semua stabil),” katanya mengenai perkembangan kes COVID-19 di sekolah itu.

Pesakit COVID-19 kategori 1 merujuk kepada mereka yang tiada bergejala langsung, kategori 2A mempunyai simptom ringan dan kategori 2B adalah bergejala ringan yang teruk dan akan dimasukkan ke PKRC.

Menteri Kanan Pendidikan Datuk Dr Radzi Jidin meninjau situasi COVID-19 di sekolah berasrama penuh (SPB) itu malam semalam, serta memaklumkan seramai 65 pelajar tingkatan satu dan dua Sekolah Seri Puteri itu positif COVID-19 dan ditempatkan di PKRC MAEPS.

Khairy berkata 242 orang kontak rapat kepada mereka yang positif kini dikuarantin, dengan pelajar yang menjadi kontak rapat dikuarantin di asrama sekolah berkenaan.

“Kementerian Kesihatan akan terus pantau keadaan kesihatan pesakit dan memberi rawatan yang terbaik,” katanya. – Bernama


PRN Sarawak: SPR keluarkan 17,885 kertas undi pos

BANGI, 6 Jamadilawal 1443H, Sabtu – Suruhanjaya Pilihan Raya (SPR) mengeluarkan sebanyak 17,885 kertas undi pos seperti diperuntukkan di bawah Peraturan 3, Peraturan-Peraturan Pilihan Raya (Pengundian Pos) 2003 bagi Pilihan Raya Negeri (PRN) Sarawak ke-12.

Pengeluaran kertas undi pos pada 8 Disember hingga 10 Disember itu dijalankan oleh petugas pilihan raya di semua 82 kawasan Dewan Undangan Negeri (DUN).

Setiausaha SPR, Datuk Ikmalrudin Ishak berkata, kesemua 17,885 kertas undi pos terdiri daripada 16,728 kategori Borang A1 (petugas pilihan raya, ahli/pegawai SPR, anggota polis, tentera dan petugas media).

Manakala, 365 undi pos bagi kategori Borang 1B (warganegara Malaysia yang berada di luar negara), 679 kategori Borang 1C (sembilan agensi dalam sektor keselamatan dan kesihatan) serta 113 pengundi tidak hadir (PTH) luar negara, katanya.

“Proses pengeluaran kertas undi pos ini dijalankan dengan kehadiran wakil calon daripada semua parti atau individu yang bertanding.

“SPR mengingatkan kepada semua pengundi pos supaya membuat penandaan pada kerta undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus DUN berkenaan sebelum jam 5 petang pada hari mengundi iaitu 18 Disember (Sabtu),” katanya dalam kenyataan, hari ini.

Ikmalrudin turut mengingatkan pengundi untuk sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di media sosial.

SPR menetapkan undi awal PRN Sarawak pada 14 Disember manakala hari mengundi dijadual berlangsung pada 18 Disember ini.


Polis siasat restoran pamer unsur komunisme

BANGI, 19 Jamadilawal 1442H, Ahad – Polis membuka kertas siasatan terhadap kes sebuah restoran yang menghias dua premisnya di Auto City dan Pulau Tikus, Pulau Pinang dengan memaparkan elemen komunisme.

Terdahulu, tular gambar hiasan kertas dinding dalam sebuah restoran yang memaparkan elemen komunisme dan pemimpin komunis di media sosial.

Susulan itu, polis telah menanggalkan kertas dinding di dua premis restoran terbabit.

Ketua Jabatan Siasatan Jenayah Pulau Pinang, Senior Asisten Komisionr Rahimi Ra’ais berkata, pihaknya sedang menjalankan siasatan setelah menerima maklumat daripada orang awam berhubung perkara itu.

Beliau berkata, kertas siasatan telah dibuka untuk kedua-dua kes di Georgetown dan daerah Seberang Prai Tengah.

“Kita belum menghubungi pemilik restoran berusia 40 tahun untuk soal siasat kerana di bawah kuarantin COVID-19,” katanya seperti dilapor Berita Harian, hari ini.

Rahimi berkata, kes disiasat di bawah Seksyen 47 Akta Pertubuhan 1966 kerana menerbitkan propaganda sebuah pertubuhan haram.

Selain itu, kes juga disiasat mengikut Seksyen 505(b) Kanun Keseksaan kerana menerbit atau mengedarkan sebarang kenyataan, khabar angin atau laporan dengan niat menyebabkan ketakutan atau kegentaran awam.


Annuar Musa dedah plot rancangan Zahid bantu Anwar jadi PM

Oleh Athirah Huda Zalhe

BANGI, 27 Rabiulakhir 1444H, Selasa –  Tan Sri Annuar Musa akhirnya tampil membuat pendedahan berhubung konflik dalaman UMNO sehingga menyebabkan pelbagai kemelut politik sejak dua tahun lalu, termasuk kekalahan teruk pada Pilihan Raya Umum Ke-15 (PRU15).

Jelas beliau, perbezaan pendapat mula timbul sekitar Ogos 2020 apabila wujud laporan mengenai pertemuan Presiden UMNO, Datuk Seri Ahmad Zahid Hamidi dengan Presiden PKR, Datuk Seri Anwar Ibrahim serta Setiausaha Agung DAP, Anthony Loke di Ampang.

Rancangan membantu memberikan sokongan kepada Anwar untuk menjadi Perdana Menteri telah berlaku ketika itu, sehinggalah Ketua Pembangkang berkenaan tampil mengeluarkan kenyatan mendakwa cukup bilangan bagi dilantik jawatan tertinggi negara, katanya.

“Jadi timbullah satu keraguan, dan akhirnya terbukti presiden telah menandatangani satu surat untuk beri sokongan dan janji taat setia pada Anwar dan rakyat itu digunakan untuk bersetia dengan Anwar menjadi Perdana Menteri.

“Maka timbullah perbezaan pendapat yang mendalam di kalangan kita, tapi waktu itu saya dituduh dikatakan memfitnah sehingga Setiausaha Akhbar saya digantung kerana memfitnah tetapi segalanya terbukti benar,” katanya dalam temubual eksklusif bersama SuaraTV, malam tadi.

Menurut Annuar, sejak daripada itu juga Muafakat Nasional – yang dibentuk bersama PAS – tidak lagi berfungsi dan kemudiannya timbul pendirian UMNO untuk bergerak solo.

Dedah beliau lagi, formula bergerak solo hanya dicipta oleh pucuk pimpinan UMNO untuk menjayakan satu ‘grand design’ yang berselindung daripada ahli parti.

“Ahli parti masih lagi ‘no Anwar, no DAP’, pimpinan sudah membuat agenda pelan lain yang mana baru hari ini meletup keluar semua sekali.

“Jadi ‘conversation’ telefon, surat, perjumpaan rumah di Ampang, yang antara lain sampai peringkat menandatangani SD, siapa terlibat? Ramai terlibat seperti Noh Omar, Nazri Aziz, Tajuddin Rahman, ini adalah orang yang boleh jadi saksi.

“Maksud ‘going solo’ itu adalah ke arah membantu Pakatan Harapan, Anwar Ibrahim. Dan formula itu gagal, dan terbukti bencana,” katanya.

Sebelum ini, Annuar Musa dalam temubualnya bersama TV Pertiwi bersikap kunci mulut terhadap semua persoalan berkaitan isu dalaman parti dan dakwaan yang dikaitkan dengan Ahmad Zahid.

Annuar ketika itu berkata, beliau tidak akan mengeluarkan sebarang kenyataan yang merugikan parti, apatah lagi dalam tempoh sebelum PRU15.


Bukit Aman kesan modus operandi baharu sindiket jual vaksin COVID-19

KUALA LUMPUR, 22 Julai (Bernama) — Empat laporan polis diterima berkait isu vaksin COVID-19 dengan tiga daripadanya berkenaan dakwaan wujudnya kegiatan penipuan penjualan vaksin kepada orang ramai.

Satu lagi laporan adalah berkait isu penambahan jumlah penerima vaksin di sebuah Pusat Pemberian Vaksin (PPV) sehingga melebihi jumlah yang dibekalkan, kata Pengarah Jabatan Siasatan Jenayah Komersial (JSJK) Bukit Aman Datuk Mohd Kamaruddin Md Din.

Beliau berkata berikutan itu polis menjalankan siasatan dan sehingga kini lapan orang ditahan bagi membantu siasatan. Kesemua mereka dibebaskan dengan jaminan polis.

“Satu daripada siasatan kes-kes itu telah selesai dan pihak Jabatan Peguam Negara memutuskan tiada pertuduhan dikenakan setelah siasatan mendapati tiada bukti serta keterangan yang mencukupi untuk menuduh suspek-suspek terlibat,” katanya dalam kenyataan hari ini.

Beliau berkata hasil siasatan juga polis turut mengesan antara lain kewujudan modus operandi baharu isu penjualan vaksin COVID-19 untuk memperdaya mangsa iaitu mangsa akan dihubungi sindiket yang menyamar sebagai kakitangan Kementerian Kesihatan memaklumkan mangsa akan dikenakan tindakan kerana didapati menjual vaksin COVID-19 secara dalam talian melalui Facebook.

“Mangsa yang panik dengan dakwaan itu, kemudiannya akan menuruti semua arahan yang diberikan sehingga mangsa akhirnya membuat bayaran ke dalam akaun yang diberikan sindiket ini.

“Sehingga kini, sebanyak 38 laporan polis telah diterima berkaitan kes-kes sedemikian yang melibatkan kerugian dianggarkan bernilai RM54,500,” katanya.

Sehubungan itu, Mohd Kamaruddin meminta orang awam sentiasa berwaspada agar tidak menjadi mangsa penipuan sindiket itu yang mengambil kesempatan dengan memanipulasi isu semasa untuk mengaut keuntungan dengan cara tidak betul.

Polis mengalu-alukan orang awam untuk menghubungi CCID Scam Response Center melalui talian 03-26101559/1599 jika mempunyai sebarang keraguan atau maklumat berkenaan kegiatan jenayah komersial ini.

Beliau turut meminta orang ramai agar tidak membuat spekulasi berkenaan siasatan kes-kes melibatkan vaksin COVID-19 dan memberi jaminan selaku agensi penguat kuasa undang-undang, polis sentiasa komited untuk memastikan siasatan dijalankan dengan adil dan saksama selaras dengan peruntukan undang-undang. – Bernama


KPDNHEP adakan libat urus bersama penggiat industri bincang harga siling ayam

KUALA LUMPUR, 25 Zulkaedah 1443H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) hari ini mengadakan program libat urus dengan penggiat indusri rantaian bekalan ayam negara bagi menentukan harga siling ayam yang baharu.

Menterinya, Datuk Seri Alexander Nanta Linggi berkata, libat urus berkenaan diadakan susulan pengumuman Perdana Menteri, Datuk Seri Ismail Sabri Yaakob mengenai keputusan kerajaan untuk meneruskan penetapan harga siling ayam di pasaran.

“Pertemuan dengan penggiat industri sebagai pemegang taruh dalam rantaian bekalan ayam di pasaran adalah antara lain bagi menentukan paras harga siling seterusnya memandangkan penetapan sebelum ini dijadual berakhir pada 30 Jun (Khamis depan),” katanya dalam catatan di Facebook beliau hari ini.

Menurut Nanta, sesi yang  bermula pagi tadi akan mengambil kira segenap pandangan dalam menentukan tahap harga maksimum jualan ayam di pasaran.

Peranan KPDNHEP akan terarah kepada penguatkuasaan demi memastikan peniaga mematuhi harga siling yang ditetapkan, katanya.

Semalam, Perdana Menteri mengumumkan kerajaan memutuskan harga ayam di pasaran tidak akan diapungkan dalam usaha memastikan rakyat tidak terbeban.

Menurut Ismail Sabri, harga siling baharu bagi ayam akan diumumkan dalam masa terdekat oleh Menteri Pertanian dan Industri Makanan Datuk Seri Dr Ronald Kiandee.

Pada masa ini, kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram. – Bernama


PM sampaikan amanat khas PKPP 8 malam ini

KUALA LUMPUR, 9 Muharram 1442H, Jumaat – Perdana Menteri Tan Sri Muhyiddin Yassin akan menyampaikan perutusan khas mengenai perkembangan terkini Perintah Kawalan Pergerakan Pemulihan (PKPP) pada 8 malam ini.

Berdasarkan maklumat daripada Pejabat Perdana Menteri, perutusan itu akan disiarkan secara langsung oleh stesen televisyen Radio Televisyen Malaysia (RTM), Bernama TV, TV3 dan Astro Awani.

Pada 7 Jun lepas, Perdana Menteri mengumumkan pelaksanaan PKPP bagi menggantikan Perintah Kawalan Pergerakan Bersyarat selepas Malaysia berjaya mengekang penularan pandemik COVID-19 di negara ini.

PKPP yang berkuat kuasa pada 10 Jun dijadualkan tamat pada 31 Ogos ini. – Bernama


Politik tidak ‘kotor’ tetapi sebahagian kesyumulan agama

Oleh Zuhayati Yazid

BANGI, 20 Rejab 1443H, Selasa – Siyasah atau politik penting dalam menjayakan agenda dan mempertahankan kesucian agama Islam.

Tetapi malangnya ada segelintir pihak menjadikan agama sebagai modal politik mereka.

Ketua Penerangan BERJASA, Hazwan Mohamad menegaskan, keadaan itu menyebabkan ramai menjadi alergik bila disebut bahawa politik itu sebahagian daripada kesyumulan agama.

Lebih malang lagi, jelasnya, apabila ada yang meninggalkan politik dengan mengatakannya sebagai kotor dan lebih selesa berjuang di luar gelanggang iaitu di luar medan perang sebenar.

“Pada akhirnya, mereka yang mendaki tangga politik itulah yang menentukan (situasi politik). Membiarkan (mereka meninggalkan politik) sekadar membuat bising di luar gelanggang.

“Berjuanglah dalam gelanggang politik. Tidak semestinya anda meninggalkan amal dakwah.

“Bahkan ia sebahagian daripadanya. Seruan saya buat diri sendiri dan para pemuda sekalian,” katanya dalam kenyataan, hari ini.

Ekoran itu, beliau mengajak masyarakat berjuang dengan menggunakan gelanggang politik melalui landasan yang sebenar.

“Pintu parti BERJASA Malaysia yang bebas warlord, bebas ‘political baggage’, bebas pemimpin korup – salah guna kuasa – dakwaan mahkamah. Marilah berjuang bersama,” katanya.


UMNO bukan lagi ancaman besar kepada DAP?

BANGI, 9 Syaaban 1442H, Selasa – Desas-desus kemungkinan wujud kerjasama antara UMNO dengan parti pembangkang semakin jelas kedengaran.

Ia semakin ‘terang’ selepas Presiden PKR, Datuk Seri Anwar Ibrahim mengakui perkara itu pada sidang medianya, minggu lalu.

Terkini, pemimpin parti tamak haloba, DAP, Ronnie Liu pula mendakwa bahawa UMNO bukan ancaman terbesar kepada Malaysia.

Ronnie dalam kenyataan di Facebooknya bertarikh 19 Mac lalu mendakwa, PAS dan Parti Pribumi Bersatu Malaysia (Bersatu) adalah ancaman kepada rakyat Malaysia, bukan UMNO, DAP atau Pakatan Harapan (PH).

Kenyataan Ronnie itu sekali gus menimbulkan persoalan kepada pemerhati politik, Dr Kamarul Zaman Yusoff, apabila UMNO tidak lagi menjadi parti yang ditakuti oleh DAP.

“Mengapa DAP yang dulunya begitu takut kepada UMNO kini sudah tidak lagi berasa takut kepada parti ini?

“Apakah pengaruh PAS dan Bersatu kini terlalu kuat sehingga DAP melihat parti ini sebagai ancaman utama?

“Mana satukah yang boleh dianggap kemuliaan atau kebanggaan. Ditakuti atau tidak ditakuti oleh DAP,” soalnya dalam kenyataan, hari ini.

Sebelum ini, media melaporkan Anwar tidak menolak kemungkinan menjalinkan kerjasama dengan UMNO walaupun perbincangan mengenainya masih belum dilakukan secara formal.

Anwar dilaporkan berkata, kerjasama itu disokong beberapa Ahli Parlimen daripada UMNO, dan ia akan menjadi kenyataan jika parti terbabit tekad memutuskan hubungan dengan Bersatu.


Lima lagi MP pembangkang selesai beri keterangan

KUALA LUMPUR, 27 Zulhijjah 1442H, Jumaat – Lima lagi Ahli Parlimen pembangkang selesai memberi keterangan di Ibu Pejabat Polis Daerah (IPD) Dang Wangi, di sini, hari ini berhubung perarakan Ahli Parlimen pembangkang ke bangunan Parlimen baru-baru ini.

Ketua Polis Daerah Dang Wangi, ACP Noor Delihan Yahaya ketika dihubungi berkata, mereka terdiri daripada Ahli Parlimen Ipoh Barat M.Kula Segaran, Datuk Seri Saifuddin Nasution Ismail (Kulim-Bandar Baharu), Datuk Mahfuz Omar (Pokok Sena), Datuk Seri Salahuddin Ayub (Pulai) dan Gobind Singh Deo (Puchong).

Pada 4 Ogos lepas, enam Ahli Parlimen pembangkang hadir ke IPD Dang Wangi untuk memberi keterangan, manakala semalam tiga lagi turut berbuat demikian.

Isnin lepas, Ahli Parlimen pembangkang cuba memasuki pekarangan bangunan Parlimen bagi mendesak supaya sidang khas disambung walaupun ia telah ditangguhkan atas nasihat Kementerian Kesihatan berikutan penularan COVID-19.

Kumpulan itu kemudian bersurai tanpa sebarang kekecohan selepas diarahkan polis. – Bernama


Belanjawan 2024 tak mampu selesai masalah kemiskinan tegar

BANGI, 1 Rabiulakhir 1445H, Isnin – BERJASA menyifatkan Belanjawan 2024 Malaysia MADANI yang dibentangkan Perdana Menteri, Datuk Seri Anwar Ibrahim pada Jumaat lalu tiada beza dengan belanjawan sebelumnya selain tiada faktor ‘wow’ untuk rakyat.

Naib Presidennya, Ir Ts Muhammad Lukman Al-Hakim Mohamad berkata, belanjawan ini sebenarnya belanjawan pertama Perdana Menteri kesepuluh.

Ini kerana Belanjawan 2023 sebelum ini hanya dibentangkan semula oleh beliau.

Sehubungan itu, katanya, belanjawan kali ini menggambarkan pendekatan ekonomi dan model pembangunan negara yang dianuti Anwar Ibrahim.

“Secara ringkas, boleh difahami sebagai konsep naikkan cukai dari orang kaya untuk bantu orang miskin.

“Persoalannya adakah solusi ini mampu menghapuskan kemiskinan tegar, pengangguran dan hutang luar negara Malaysia?

“Orang kaya yang ingin kerajaan lebihkan cukai perlu didefinisikan dengan betul. T20 secara pukal atau T1 (satu peratus manusia terkaya) atau fokus kepada para ‘bilionair’ dan syarikat korporat gergasi yang berkeuntungan tinggi?” katanya dalam satu kenyataan, hari ini.

Selain itu, beliau berkata, golongan miskin yang ingin dibantu juga perlu dilihat mekanisma bantuan yang paling cekap dan berkesan dalam menyelesaikan masalah mereka secara terus.

Justeru, katanya, sejak dahulu lagi beliau sangat tidak percaya bantuan ‘one-off’ boleh menyelesaikan masalah kemiskinan di negara ini.

“Kita perlu mengubah ekosistem sosial dan aktiviti ekonomi golongan B40.

“Saya juga sejak dulu amat meragui keberkesanan pembahagian kekayaan di negara kita. Kutip cukai lebih tidak akan membantu golongan miskin jika ia tidak membantu perubahan ekosistem kehidupan mereka.

“Golongan T20 yang dicukai tinggi juga mengharapkan kebajikan seperti yang dinikmati oleh rakyat Finland, Denmark dan Switzerland. Apa yang Kerajaan Malaysia boleh beri?” soalnya.

Bermula tahun depan, kerajaan akan menaikkan kadar cukai perkhidmatan kepada lapan peratus berbanding enam peratus pada ketika ini.

Perdana Menteri, Datuk Seri Anwar Ibrahim menjelaskan, kenaikan itu bagaimanapun tidak membabitkan perkhidmatan seperti makanan dan minuman serta telekomunikasi.

Menurutnya, kerajaan juga akan meluaskan skop perkhidmatan bercukai meliputi perkhidmatan logistik, pembrokeran, penajajaminan dan karaoke.


Ceroboh tanah haram: PEMBELA akan pastikan kapitalis tak terus kaut untung

BANGI, 27 Rabiulawal 1442H, Jumaat – Pertubuhan-Pertubuhan Pembela Islam (PEMBELA) tidak akan membenarkan golongan kapitalis dan taikun terus mengaut untung – termasuk kes percerobohan tanah haram di Raub, Pahang.

Atas dasar itu, PEMBELA – yang terdiri daripada 300 NGO Islam – sekali lagi hadir ke ibu pejabat Suruhanjaya Pencegahan Rasuah Malaysia (SPRM) di Putrajaya, bagi mendapatkan perkembangan terkini mengenai isu berkenaan.

Pengerusi PEMBELA, Haji Aminuddin Yahaya berkata, kehadiran beberapa wakil NGO pagi tadi adalah sebagai sesi susulan terhadap kes itu.

“Kita akan terus mengangkat dan perjuangkan kes ini terutamanya di peringkat atasan supaya kedaulatan undang-undang dapat ditegakkan.

“Ini juga penting supaya komplot-komplot pengambilan tanah secara haram sebegini tidak lagi berulang pada masa akan datang.

“Ini akan merugikan anak watan dan negara tetapi sebaliknya hanya menguntungkan sang kapitalis dan taikun yang rakus sahaja,” katanya dalam kenyataan, hari ini.

Selain Haji Aminuddin yang juga Presiden Ikatan Muslimin Malaysia (ISMA), turut hadir Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar dan Naib Pengerusi PEMBELA, Ustaz Masridzi Sat.

September lalu, PEMBELA dalam satu sidang medianya mendesak Polis Diraja Malaysia (PDRM) dan SPRM menyiasat serta mengambil ke atas penceroboh yang meneroka tanah secara haram di Raub bagi tujuan penanaman durian Musang King.

Isu pencerobohan tanah di Raub timbul selepas media melaporkan lebih 4,400 hektar tanah kerajaan diteroka secara haram selama lebih 40 tahun tanpa sebarang tindakan daripada pihak berkuasa.

Kerajaan Pahang memaklumkan mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.

Ekoran itu, kerajaan negeri mula bertindak tegas dengan mengeluarkan notis pengosongan tanah kebun dan pajakan kepada penceroboh terbabit.

Bagaimanapun, penceroboh berkenaan berjaya mendapat Perintah Penggantungan Sementara daripada Mahkamah Tinggi Kuantan yang dilanjutkan sehingga 9 Disember ini.


Kerajaan mohon lucut beberapa aset bekas Pengarah Eksekutif 1MDB

KUALA LUMPUR, 3 Rabiulawal 1444H, Jumaat – Kerajaan Malaysia memohon untuk melucut hak wang tunai berjumlah RM156,500, sebuah kereta dan juga hartanah daripada bekas pengarah eksekutif 1Malaysia Development Berhad (1MDB), Casey Tang Keng Chee.

Wang tunai berjumlah RM156,500 itu terdiri daripada baki akaun simpanan dan semasa Casey Tang di empat bank iaitu RM89,300 di Maybank Islamic Berhad; RM13,000 di CIMB Bank Berhad; RM600 di RHB Bank Berhad; dan RM53,600 di AmBank Berhad.

Kenderaan itu pula ialah Subaru XV2.01 yang dirampas pada Januari 2021, dan kerajaan juga sedang berusaha untuk merampas sebuah banglo di Bandar Kinrara dan sebuah lot kedai di Bandar Puchong Jaya.

Kerajaan memfailkan saman pelucutan hak terhadap Casey Tang pada November 2021, mengikut Subseksyen 61(2) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Casey Tang disenaraikan sebagai orang dikehendaki oleh pihak berkuasa Malaysia dan lokasinya ketika ini tidak diketahui.

Notis dalam warta itu dikeluarkan pada 1 Ogos lepas, yang mempelawa mana-mana pihak ketiga untuk hadir sendiri atau diwakili peguam bagi mencabar tindakan pelucutan hak sebelum perbicaraan.

Ini bagi membolehkan pihak ketiga mengemukakan tunjuk sebab mengapa harta itu tidak boleh dilucut hak oleh kerajaan.

Apabila perkara itu dikemukakan untuk pengurusan kes di hadapan Hakim Mahkamah Tinggi Datuk Collin Lawrence Sequerah hari ini, timbalan pendakwa raya Noor Zalizan Lazarous memaklumkan kepada mahkamah bahawa responden (Casey Tang) tidak diwakili.

Pada ketika ini peguam Muhamad Al-Muazzim Azmi Amin berdiri dan berkata bahawa anak guamnya iaitu, Maybank Islamic, sedang berusaha untuk menuntut sebahagian daripada aset yang disasarkan.

Mahkamah kemudian menetapkan 12 Okt ini untuk sebutan seterusnya. – Bernama


Agenda Islam, Bumiputera hadapi situasi semasa dalam negara

1. DALAM melihat keadaan kemelut politik yang semakin hari semakin bercelaru dengan kepelbagaian kekalutannya, Pertubuhan Muafakat Sejahtera Masyarakat Malaysia (MUAFAKAT) merasakan umat Melayu Islam harus terus mempertahankan dan memperjuangkan akidah Ahli Sunnah Wal Jamaah sebagai teras bagi kefahaman Islam yang termaktub dalam Perlembagaan Persekutuan sebagai agama bagi Persekutuan ini.

2. Di bawah payung akidah ini, MUAFAKAT berusaha membentengi akidah dan pemikiran ummah daripada serangan, kerosakan, kekufuran dan kemunafikan puak-puak yang memusuhi Islam; serta berusaha memurnikan penyelewengan akidah dan kepercayaan oleh puak Muslim yang liberal, Wahabi dan Syiah.

3. Umat Melayu Islam juga harus terus mempertahankan dan memperjuangkan kedudukan Islam, institusi kesultanan, bahasa Melayu, serta kedudukan istimewa orang Melayu dan Bumiputera, yang telah sedia diterima sebagai perjanjian kenegaraan moden oleh semua pihak supaya terus menjadi dasar pentadbiran kerajaan dan dihormati oleh semua lapisan rakyat.

4. Kefahaman konsep pemerintahan menurut Islam dalam kerangka Perlembagaan Persekutuan, yang merujuk tafsiran Ahli Sunnah Wal Jamaah adalah mengiktiraf Seri Paduka Baginda Yang Di-Pertuan Agong (YDPA) sebagai ketua negara atau Ulil Amri – dengan dukungan pentadbiran oleh jemaah Menteri atau para Wazir yang telah diamanahkan oleh YDPA dan rakyat secara majoriti.

5. Di bawah payung YDPA, MUAFAKAT menyeru seluruh rakyat Malaysia untuk bersepakat dan bersatu membina negara.

Tiga inti pati perjuangan di atas menjadi landasan pemikiran dan gerakan MUAFAKAT termasuk dalam kerjasama dengan Pertubuhan Islam Bukan Kerajaan (PIBK) lain.

6. Idealisme pembinaan negara dan meninggikan kedudukan umat Islam bertunjangkan kesepaduan seluruh cabang ilmu yang Islamik dan integratif.

Sungguhpun MUAFAKAT sendiri tidak berkecimpung dalam keseluruhan bidang ilmu, tetapi idealisme kesepaduan ini yang didukung dan dianjurkan.

7. Dalam membincangkan agenda Islam dan Bumiputera, MUAFAKAT ingin menegaskan bahawa agenda ini bukan bermaksud pengabaian, penafian atau penolakan dari kalangan yang bukan muslim atau yang bukan Bumiputera.

8. Sebaliknya, yang dimaksudkan dengan agenda Islam dan Bumiputera adalah ia sebagai teras kepada keharmonian hidup bernegara dan bermasyarakat, yang perlu difahami dan diadaptasi oleh kalangan yang bukan Muslim atau yang bukan Bumiputera.

9. Hal ini disebabkan, hanya dengan teras ini negara dan rakyat Malaysia dapat menikmati keharmonian yang asli dan kekal.

10. Dengan kata lain, apabila teras Islam dan Bumiputera difahami dan diadaptasi oleh semua pihak, sama ada yang muslim atau bukan muslim, sama ada yang Bumiputera atau bukan Bumiputera, barulah keharmonian tulen dan kekal dapat diusahakan.

11. Akan tetapi, jika teras ini diabaikan malah ditolak oleh mana-mana pihak, bukan setakat kalangan yang bukan Muslim atau yang bukan Bumiputera tidak dapat berasa tenang, bahkan orang Muslim dan Bumiputera akan turut tertekan.

Dr. Wan Adli Wan Ramli
Presiden MUAFAKAT


Proses kembalikan sesi sekolah ke Januari ‘makan’ masa: iGuru

Oleh Athirah Huda Zalhe

BANGI, 24 Syaaban 1444H, Jumaat – Ikatan Guru-Guru Muslim Malaysia (iGuru) mencadangkan Kementerian Pendidikan (KPM) mengadakan perbincangan dengan pihak-pihak berkaitan, berhubung usaha mengembalikan semula sesi persekolahan bermula Januari seperti sebelum pandemik COVID-19.

Presiden iGuru, Ustaz Mohd Azizee Hasan berkata, kementerian boleh mendapatkan pandangan daripada pelbagai pihak terutama wakil kesatuan, NGO pendidikan, majlis guru besar, majlis pengetua dan ibu bapa.

Bagaimanapun, beliau tetap akur bahawa perubahan ke arah takwim akademik sesi persekolahan seperti dahulu memerlukan masa beberapa tahun lagi untuk dilaksanakan dan mungkin perlu dibuat secara berperingkat.

“Buat masa ini kita terima pelaksanaan jadual sekolah sedia ada dan proses untuk kembalikan semula (sesi persekolahan) ke Januari perlukan masa.

“Ini kerana perubahan hari belajar tertakluk kepada Pekeliling KPM yang menetapkan jumlah hari tertentu untuk dicukupkan,” katanya kepada Ismaweb.net, hari ini.

Beliau berkata demikian mengulas kenyataan KPM yang belum bercadang untuk mengembalikan sesi persekolahan bermula Januari dalam tempoh terdekat.

Ketua Pengarah Pendidikan, Datuk Pkharuddin Ghazali berkata, antara pertimbangan yang perlu diambil kira adalah berkaitan Akta Pendidikan 1996 yang memerlukan sesi persekolahan selama 190 hari setahun, selain membabitkan pengorbanan cuti.

“Sebenarnya boleh kembali (sesi persekolahan pada Januari) dengan cepat dengan mengorbankan cuti-cuti yang ada.

“Kalau nak kembalikan semula, kena kekalkan 190 hari dan anjak sedikit demi sedikit. Ia buka satu perkara yang boleh dilaksanakan dalam tempoh singkat dan akan mengambil beberapa tahun dengan pengorbanan semua pihak,” katanya.

Mengulas lanjut, Mohd Azizee percaya, isu guru atau ibu bapa harus mengorbankan cuti mereka tidak berbangkit kerana ia lebih membabitkan kepada pengurusan dan perancangan keluarga bercuti.

“Lagipun sesi cuti persekolahan sedia ada lebih fleksibel dan mengambil kira cuti-cuti umum besar negara seperti perayaan dan sebagainya.

“Sekolah atau pentadbir perlu memberi ruang guru berehat dan menguruskan penggiliran guru bertugas dengan sebaiknya dan tidak mengambil masa cuti guru yang diperuntukkan kepada mereka.

“Ia bagi mengelakkan guru tertekan dan aspek kesejahteraan mental dan emosi guru perlu diberikan perhatian,” katanya.


Agong prihatin isu ruang sempit, sesak di Mina

MAKKAH, 13 Zulhijjah 1444H, Ahad – Isu ruang sempit dan sesak di Mina mendapat perhatian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang prihatin dengan kebajikan jemaah haji Malaysia.

Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar berkata, Seri Paduka menghantar mesej kepada beliau supaya melihat mengenai isu ruang sempit khemah di Mina serta hal kebajikan jemaah haji negara.

Justeru, katanya, beliau berbincang dengan pengurusan tertinggi Tabung Haji (TH) supaya Jawatankuasa Penasihat Ibadat Haji (TH-JAKIM) dapat memberikan pandangan untuk diputuskan Muzakarah Haji Peringkat Kebangsaan dari segi ijtihad yang baharu termasuk berkaitan mabit (bermalam) di Mina.

“Agama Islam adalah agama yang memberi penyelesaian pada setiap masalah yang timbul. Kalau isu (ruang) sempit dan kesukaran dialami jemaah, isu mabit di Mina, perkara ini perlu dilihat semula dan dibincangkan secara teliti oleh penasihat-penasihat syariah untuk mencari satu penyelesaian terbaik,” katanya dalam sidang media di sini.

Isu ruang sempit dan kesesakan selain masalah kerosakan penyaman udara yang berlaku di khemah penginapan di Mina pada musim haji ini diperkatakan di media sosial dan turut dilapor sebuah portal berita berbahasa Inggeris.

Mohd Na’im berkata, terdapat jemaah haji negara lain yang tinggal di luar kawasan Mina tetapi berulang-alik untuk mabit di Mina dalam tempoh ditetapkan syarak.

Katanya, sempadan Mina ditetapkan oleh hukum dan tidak berubah dari dahulu, walaupun bilangan jemaah haji meningkat setiap tahun seiring peningkatan jumlah rakyat di sesebuah negara.

“Hakikatnya jumlah jemaah haji akan bertambah tetapi keluasan Mina hanya itu, jadi kalau nak pastikan dengan jumlah jemaah haji yang bertambah setiap tahun, memerlukan ijtihad yang baharu.

“Tujuannya ialah untuk memastikan keselesaan kerana ia berkait rapat dengan ibadat, kalau (jemaah haji) rasa tak selesa dan nak marah sahaja, nak mengamuk, ia akan mengganggu ibadat,” katanya.

Dalam pada itu, Mohd Na’im berkata, TH akan mengadakan mesyuarat penutupan dengan pelbagai kementerian dan agensi penyedia perkhidmatan haji di Arab Saudi bagi menilai semula tahap perkhidmatan dan kemudahan yang diberikan bagi musim haji 1444 Hijrah ini, sebelum selesai keberangkatan pulang jemaah haji.

Katanya, TH juga akan mengadakan mesyuarat pascanilai bagi menilai secara terperinci perjalanan musim haji tahun ini serta ruang untuk penambahbaikan. – Bernama


Penceroboh haram Israel terus serang rakyat Palestin

RAMALLAH, 12 Zulhijjah 1443H, Selasa – Penduduk haram Israel menyerang orang awam Palestin di pelbagai bahagian Tebing Barat yang diduduki, menurut sumber tempatan.

Di bandar al-Mughyyer – timur laut Ramallah – penjajah Israel menyerang dan mencederakan seorang lelaki Palestin sehingga menyebabkan mangsa dimasukkan ke hospital.

Penceroboh haram turut menyerang sebuah keluarga Palestin di utara Lembah Jordan dan di kawasan Salfit di utara Tebing Barat.

Rejim Zionis sering melakukan serangan di bawah perlindungan tentera, namun jarang ditahan atau didakwa atas keganasan mereka.

Bukan hanya berdepan tindakan melampau puak penceroboh haram, rakyat Palestin di Tebing Barat juga sering diganggu dan diserang tentera pengganas Israel.

Pasukan rejim kerap menjalankan serbuan ke rumah Palestin hampir setiap hari di seluruh Tebing Barat, kononnya untuk mencari individu dikehendaki sehingga mencetuskan pertempuran dengan penduduk.

Serbuan itu turut dilakukan di kawasan yang berada di bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.

Mengikut undang-undang tentera Israel, rejim mempunyai kuasa eksekutif, perundangan dan kehakiman penuh ke atas tiga juta rakyat Palestin di Tebing Barat.- Agensi


Masih tiada panggilan, KPM diminta bantu nasib 153 calon simpanan guru

BANGI, 14 Rabiulakhir 1442H, Isnin – Kementerian Pendidikan (KPM) perlu membantu 153 calon simpanan guru supaya segera mendapatkan perjawatan lantikan tetap.

Ini berikutan status mereka – yang menjalani temuduga pada Ogos hingga November 2019 – sebagai calon simpanan guru bakal tamat sah laku pada 25 Disember 2020 bagi Semenanjung, dan 10 Januari 2021 untuk calon Sabah.

Perkara itu disuarakan Ikatan Guru-Guru Muslim Malaysia (iGuru) dan Gerakan Graduan Pendidikan Universiti Awam (GGPUA) menerusi satu kenyataan bersama, hari ini.

Presiden iGuru, Ustaz Mohd Azizee Hasan dan bekas Pengerusi GGPUA, Mohd Azrinsyah Abdul Aziz berkata, status dan nasib 153 calon simpanan guru berkenaan menjadi tanda tanya, sama ada akan mendapat lantikan tetap atau sebaliknya.

“Untuk makluman, keputusan temuduga pada 25 Disember 2019 telah menyenaraikan 800 calon simpanan guru.

“Namun, pada bulan September dan Oktober 2020, seramai 647 calon simpanan sudah mendapat lantikan tetap dan hanya berbaki 153 calon simpanan guru yang masih menjadi tanda tanya tentang nasib mereka,” katanya.

Justeru, iGuru dan GGPUA berharap pihak berkaitan khususnya KPM dapat membantu 153 calon terbabit memandangkan isu kekurangan berlaku setiap tahun.

Bahkan, semua calon itu juga adalah graduan pendidikan universiti awam yang selayaknya menjawat jawatan guru, katanya.

“Jika pihak KPM tidak dapat memberikan perjawatan guru, kami memohon agar pihak Suruhanjaya Perkhidmatan Pelajaran (SPP) dapat melanjutkan tempoh sah laku kerana sebelum ini, kesemua calon simpanan guru mendapatkan lantikan tetap.

“Namun, pandemik COVID-19 menyebabkan lantikan tetap ini terganggu dan menyebabkan baki 153 calon simpanan masih berharap lantikan tetap disegerakan,” katanya.


UMNO akan pecah belah jika terima jawatan TPM

BANGI, 27 Jamadilawal 1442H, Isnin – Sekiranya pelantikan Timbalan Perdana Menteri dibuat secara semberono dan tidak kena calonnya, mungkin kemelut dalam UMNO akan ‘tercetus’ dan memecah belahkan parti dari dalam.

Demikian pandangan Ketua Penerangan Barisan Nasional (BN) Selangor, Isham Jalil  mengulas khabar angin yang mendakwa Tan Sri Muhyiddin Yassin akan memilih sama ada Naib Presiden UMNO, Datuk Seri Ismail Sabri Yaakob atau Menteri Luar, Datuk Seri Hishammuddin Hussein sebagai Timbalan Perdana Menteri.

Isham berkata, calon yang mahu dilantik tentunya tidak akan dipersetujui oleh rata-rata akar umbi dan pemimpin UMNO.

Ini kerana, calon berkenaan akan dilihat cenderung menyebelahi Muhyiddin dan Parti Pribumi Bersatu Malaysia (Bersatu).

“Mungkin ini yang Muhyiddin mahu – menyelamatkan partinya dengan membeli sedikit masa bernafas dan pada masa yang sama menghuru-harakan dan melemahkan UMNO.

“Dan sebaliknya calon yang akar umbi dan pemimpin UMNO mahu, besar kemungkinan tidak akan diterima oleh Muhyiddin dan Bersatu,” katanya dalam satu kenyataan, hari ini.

Mengulas lanjut, Isham yakin Bersatu tidak lagi boleh ‘membeli’ UMNO dan UMNO tidak akan menjual diri.

“Walaupun kedua-dua parti boleh bersetuju dengan satu nama, jawatan ini hanyalah bersifat sementara selama beberapa bulan sahaja, sebab dengan majoriti yang tipis atau tiada majoriti dalam Parlimen, kemelut politik tentunya akan berlaku lagi dalam sedikit masa sehinggalah Parlimen dibubar.

“UMNO tentunya perlu korbankan pelbagai perkara kepada Muhyiddin menjelang Pilihan Raya Umum ke-15 sebagai timbal balas.

“Buat apa terima satu jawatan timbalan untuk beberapa bulan tetapi korbankan perjuangan dan maruah parti kepada Bersatu?,” soalnya.

Seperti yang beliau katakan sebelum ini, oleh kerana Bersatu terdiri daripada pelbagai pengkhianat, rakyat akan menolak mereka dalam PRU dan jika UMNO beri laluan kepada Bersatu, Pakatan Harapan yang akan menang dan kembali berkuasa.

“Akar umbi dan pucuk pimpinan UMNO rata-rata sudah boleh baca perkara ini, malah langkah ini sudah pun terlambat dan tidak lagi akan dapat memujuk UMNO untuk menyelamatkan Bersatu.

“Sebab itu Muhyiddin dan Bersatu tidak lagi ada banyak pilihan selain meletakkan jawatan kerana mereka dilihat hanya fokus berpolitik untuk menyelamatkan diri namun keadaan ekonomi dan penularan COVID-19 semakin hari semakin buruk.

“Mereka telah gagal untuk mengekang kenaikan penularan COVID-19 dan gagal mengendalikan ekonomi ketika krisis,” katanya lagi.


Perjuangan diteruskan dengan penuh istiqamah

TAHUN 2020 yang penuh suka dan duka ini sudah melabuhkan tirainya. Banyak peristiwa-peristiwa yang telah kita tempuhi bersama sebagai rakyat Malaysia dalam tahun ini.

Apa yang paling disyukuri ialah atas banyak kejayaan-kejayaan yang dicapai oleh NGO-NGO Islam pada tahun ini. Jika dahulunya NGO-NGO Islam tidak dipandang sangat pun peranannya dalam perbentukan agenda negara, tetapi tahun ini masyarakat terutamanya masyarakat Melayu Islam semakin nampak peranan kami. Alhamdulillah.

Salah satu peranan besar yang telah berjaya dimainkan oleh NGO-NGO Islam ialah dalam agenda perpaduan umat Melayu-Islam di negara ini. Jika dahulu, apabila ada sahaja isu yang melibatkan kepentingan agama Islam dan bangsa Melayu, sangat sukar untuk kita bersatu di peringkat persatuan-persatuan, ketua-ketua dan tokoh-tokoh masyarakat. Walaubagaimanapun, masih jauh lagi perjalanan kita bagi membina kekuatan baharu umat ini, iaitu rangkaian NGO-NGO Islam.

Walaupun tahun 2020 ini merupakan tahun yang getir, di mana negara telah dilanda dengan pelbagai ujian terutamanya penularan wabak COVID-19, saya nampak bahawa di sini keikhlasan dan kekentalan NGO-NGO Islam bergerak.

Walaupun tiada peruntukan, tiada tajaan dari mana-mana hartawan dan malah semuanya datang dari poket ahli masing-masing tetapi aktiviti-aktiviti seperti kebajikan dan khidmat masyarakat masih berjalan. Malah, lebih giat lagi kerana mereka ini mempunyai kefahaman bahawa semakin banyak bakti yang ditaburkan dengan penuh kesabaran, semakin banyak balasannya di akhirat kelak.

Tahun baharu 2021 ini pastinya akan menjanjikan perjuangan yang semakin getir dan memerlukan kekuatan mental dan rohani semua pihak dengan pelbagai cabaran lebih-lebih lagi apabila dikhabarkan bahawa besar kemungkinan pilihanraya umum akan berlaku pada tahun ini.

Kita yakin, bahawa perjuangan kami adalah perjuangan yang berlandaskan kebenaran, kerana kebenaran adalah kebenaran. Kebenaran akan muncul dan tertegak kerana ianya adalah milik Allah S.W.T manakala kebatilan akan jatuh tersungkur kerana ianya dimain-mainkan oleh syaitan yang melemahkan.

Umat Islam terutamanya NGO-NGO Islam wajib untuk terus bersatu dan membawa agenda perpaduan umat walau apa pun yang terjadi dan agenda perpaduan ummah ini mestilah berada melangkaui agenda kepartian yang pasti akan ‘berubah-ubah’ tentang definisi perpaduan ummah ini. Kita perlu berpadu dan berganding bahu memperjuangkan agenda kebenaran walaupun terpaksa menempuh halilintar dan gelombang yang membadai.

Selamat Tahun Baru 2021. Selamat berjuang dan sama-sama kita istiqamah menantikan kejayaan dari Allah S.W.T. InsyaAllah. Ameen.

Haji Aminuddin Yahaya
Presiden Ikatan Muslimin Malaysia (ISMA)
Pengerusi Pertubuhan-Pertubuhan Pembela Islam (PEMBELA)
1 Januari 2021


Menteri Bahrain adakan lawatan rasmi pertama ke negara haram Israel?

MANAMA, 30 Rabiulawal 1442H, Isnin – Dua menteri Bahrain bersedia melakukan lawatan rasmi pertama ke negara haram Israel untuk menghadiri pertemuan tiga pihak bersama pegawai Israel dan Amerika Syarikat (AS).

Laman berita Walla Israel melaporkan, Menteri Luar Negeri Bahrain, Abdullatif bin Rashid Alzayani dan Menteri Perindustrian, Perdagangan dan Pelancongan, Zayed Bin Rashid Al Zayani akan melakukan lawatan ke Israel akhir minggu ini.

Mereka dijangka menghadiri pertemuan dengan Perdana Menteri Israel, Benjamin Netanyahu dan Setiausaha Negara AS, Mike Pompeo di Baitulmaqdis pada hari Rabu.

Menteri Luar Negeri Israel, Gabi Ashkenazi juga akan turut serta dalam pertemuan itu.

Menurut sumber Israel, pihak berkenaan akan menandatangani perjanjian untuk penerbangan terus antara Tel Aviv dan Manama dalam pertemuan itu.

Mereka juga akan membincangkan pembukaan kedutaan dan pertukaran duta besar.

Pada 11 September, bekas Presiden AS, Donald Trump mengumumkan bahawa Bahrain mengikuti Emiriah Arab Bersatu (UAE) dalam menormalkan hubungan dengan Israel.

Empat hari kemudian, Netanyahu menandatangani perjanjian dengan Menteri Luar UAE, Sheikh Abdullah bin Zayed Al Nahyan dan Menteri Luar Negeri Bahrain, Abdullatif Al Zayani dalam upacara rasmi yang dihoskan oleh Trump di White House.

Warga Palestin yang memperjuangkan kemerdekaan negara di Tebing Barat dan Gaza yang diduduki, dengan Baitulmaqdis sebagai ibu kotanya, telah mengecam perjanjian itu sebagai pengkhianatan perjuangan mereka terhadap penjajahan Israel.

Kumpulan penentang utama Bahrain, Persatuan Islam Nasional al-Wefaq telah mengecam perjanjian itu sebagai ‘pengkhianatan utama terhadap Islam dan Arab dan penyingkiran daripada persetujuan Islam, negara Arab dan nasional.’

Ia mengatakan bahawa perjanjian Israel-Bahrain tidak sah sama sekali. – Agensi


Insiden Jalur Gemilang terbalik tak disengajakan: Polis

SHAH ALAM, 15 Zulhijjah 1441H, Rabu – Insiden Jalur Gemilang yang digantung secara terbalik di sebuah sekolah di Batu 4, Jalan Kapar dekat sini, yang tular di media sosial hari ini dilakukan secara tidak sengaja oleh seorang pekerja pembersihan institusi pendidikan itu.

Ketua Polis Daerah Klang Utara ACP Nurulhuda Mohd Salleh berkata siasatan awal mendapati Jalur Gemilang itu digantung pada dinding sekolah oleh pekerja bertaraf pemastautin tetap dan dibantu seorang wanita tempatan kira-kira pukul 5 petang kelmarin.

Beliau berkata selepas siap menggantung bendera itu, pekerja berkenaan kembali untuk melihat kedudukan Jalur Gemilang tersebut namun mendapati ia telah dipasang secara terbalik.

“Pekerja itu segera membuka kembali bendera berkenaan dan memasangnya dengan betul dalam masa kira-kira 10 minit.

“Namun, dalam tempoh sesingkat itu, seorang individu yang kebetulan berada di luar pagar sekolah berkenaan sempat mengambil gambar Jalur Gemilang dipasang terbalik dan tularkannya di Facebook dengan memainkan isu perkauman tanpa usul periksa,” katanya dalam satu kenyataan.

Nurulhuda turut menasihati orang ramai supaya berhenti menyebarkan gambar tersebut kerana tindakan mengganggu gugat ketenteraman awam adalah satu kesalahan.

Susulan kes itu katanya, timbalan pengerusi pengelola sekolah berkenaan membuat laporan polis bagi menafikan institusi pendidikan itu sengaja memasang Jalur Gemilang secara terbalik. – Bernama


Beza pandangan dalam BN tidak akan pecah belah parti

JOHOR BAHRU, 28 Syaaban 1442H, Sabtu – Naib Presiden UMNO Datuk Seri Ismail Sabri Yaakob mengakui wujud perbezaan pandangan dalam kalangan parti-parti komponen Barisan Nasional (BN), namun beliau yakin perbezaan itu tidak akan memecah belahkan gabungan berkenaan.

Katanya, beliau turut yakin MCA dan MIC akan terus bersama BN dalam usaha melakukan perubahan bagi menghadapi cabaran politik pada masa depan.

“Saya percaya tiada fakta menunjukkan mereka tidak akan bersama (BN). Perbezaan pandangan memang ada, bukan sahaja dalam kalangan ahli UMNO, tetapi dengan komponen pun kadang-kadang (ada), dari dahulu pun, waktu kita menjadi kerajaan kenyataan yang dibuat oleh parti komponen agak keras dan kita tidak pernah berpecah pun.

“Apabila BN kalah pada Pilihan Raya Umum lalu, banyak parti lain meninggalkan kita, tetapi MCA dan MIC terus kekal bersama kita, jadi pandangan berbeza tidak akan memecahbelahkan antara parti di dalam BN dan saya yakin mereka akan terus kekal bersama BN,” katanya kepada pemberita selepas majlis program Bangkit 15 peringkat negeri Johor di sini hari ini.

Mengulas mengenai gesaan beberapa pihak yang mahukan Presiden UMNO Datuk Seri Dr Ahmad Zahid Hamidi mengundur diri kerana dibayangi beberapa isu termasuk kes mahkamah, Ismail Sabri berkata, UMNO adalah parti yang bebas dan demokratik; selain ahlinya bebas mengeluarkan hujah dan pandangan.

“Kita tidak pernah menyekat pandangan daripada sesiapa pun sejak dari dahulu lagi dan ini adalah cara UMNO, jadi terserah kepada ahli-ahli untuk cakap apa-apa, tetapi akhirnya kitalah yang akan buat keputusan di peringkat Majlis Tertinggi dan sebagainya,” katanya.

Mengenai audio mirip suara Ahmad Zahid dan Presiden PKR Datuk Seri Anwar Ibrahim yang didakwa bertujuan memecahbelahkan parti, beliau berkata: “Setakat ini saya tak berani kata.. tak nak kata memecahbelahkan parti.. tetapi perbezaan pandangan itu ada. Ada yang kata ia betul, ada yang kata palsu. Jalan terbaik adalah polis punya siasatan”.

Baru-baru ini satu rakaman audio perbualan antara dua individu dengan suara mirip Ahmad Zahid dan Anwar yang didakwa berlangsung selepas Perhimpunan Agung Umno, menjadi tular di media sosial. -Bernama


Keputusan UMNO tangguh pemilihan tak sah: ROS

PUTRAJAYA, 27 Zulhijjah 1442H, Jumaat – Keputusan UMNO untuk menangguhkan pemilihan partinya tidak sah, kata Jabatan Pendaftaran Pertubuhan (ROS).

Ketua Pengarahnya, Jasri Kasim berkata, ini berdasarkan minit mesyuarat majlis tertinggi UMNO untuk menangguhkan pemilihan di semua peringkat cawangan, bahagian dan Majlis Kerja Tertinggi (MKT) yang pada awalnya dijadualkan diadakan pada 7 Julai telah pun diserahkan kepada ROS.

“Keputusan (oleh UMNO) tidak sah kerana penggal Ahli Majlis Tertinggi UMNO bagi 2018-2021 telah berakhir pada 30 Jun,” katanya, seperti dilapor The Star, hari ini.

Jasri berkata, ROS bertanggungjawab untuk memastikan semua aktiviti dan pengurusan pertubuhan berdaftar mengikut Perlembagaan setiap organisasi dan tidak bertentangan dengan Akta Pertubuhan 1966 atau mana-mana undang-undang negara.

Jun lalu, Setiausaha Agung UMNO, Datuk Seri Ahmad Maslan berkata, keputusan penangguhan pemilihan parti selama 18 bulan itu selaras dengan Perlembagaan UMNO Fasal 10.16 iaitu MKT berhak menangguhkan pemilihan di peringkat MKT, bahagian dan cawangan.

Namun, penangguhan itu tidak boleh lebih daripada 18 bulan dari tarikh pemilihan yang sepatutnya diadakan.

Penganalisis bagaimanapun beranggapan bahawa langkah menangguhkan pemilihan ini mempunyai alasan tersembunyi selain berkemungkinan bagi memastikan Datuk Seri Ahmad Zahid Hamidi terus menguasai MT.


Muhyiddin umum Pelan Pemulihan Negara petang ini

KUALA LUMPUR, 4 Zulkaedah 1442H, Selasa  – Perdana Menteri Tan Sri Muhyiddin Yassin akan mengumumkan Pelan Pemulihan Negara petang ini.

Menurut infografik yang dikongsikan di laman Facebook Muhyiddin, Perutusan Khas Perdana Menteri itu akan disiarkan secara langsung menerusi beberapa stesen televisyen tempatan termasuk Radio Televisyen Malaysia (RTM) dan Bernama TV pada 5 petang ini.

Selain itu, perutusan berkenaan juga akan disiarkan di saluran 121 Freeview, 631 unifi TV, Facebook Live & Saluran YouTube Bernama TV. -Bernama


Bajet 2023: Pekerja mohon ringankan beban kewangan

KUALA LUMPUR, 5 Rabiulawal 1444H, Ahad – Menerusi Bajet 2023 yang akan dibentangkan 7 Okt ini, warga pekerja mengharapkan agar kerajaan terus menggiatkan usaha membantu mengurangkan beban kewangan mereka dalam situasi negara masih berdepan fasa pemulihan ekonomi pasca COVID-19,

Presiden Kongres Kesatuan Sekerja Malaysia (MTUC) Mohd Effendy Abdul Ghani berkata kerajaan perlu melihat keperluan meningkatkan pemberian bantuan tunai secara terus serta bersasar bukan sahaja kepada golongan pekerja malah untuk warga emas, pelajar sekolah, Orang Kurang Upaya (OKU), Orang Asli dan ibu tunggal.

“Mereka ini juga adalah golongan yang sama-sama membantu dalam apa cara sekalipun di dalam pemulihan negara dan ekonomi negara,” katanya kepada Bernama.

Mohd Effendy berkata kerajaan perlu memberi insentif bantuan kewangan seperti Program Subsidi Upah atau pengecualian cukai kepada majikan terutama sektor perusahaan kecil dan sederhana (PKS) bagi menggalakkan mereka melaksanakan dasar gaji minimum apabila ia dikuatkuasakan pada Januari 2023.

“Di samping penguatkuasaan gaji minimum bagi meringankan dan menampung beban pekerja-pekerja swasta, MTUC memohon agar kerajaan mewajibkan semua syarikat swasta melaksanakan pemberian Elaun Kos Sara Hidup (COLA) kepada semua pekerja sektor swasta di seluruh negara,” katanya.

Mohd Effendy turut menyarankan agar kerajaan memperuntukkan bajet untuk “Green Job” demi mewujudkan peluang pekerjaan baharu selain menyediakan bajet tambahan dalam menyediakan akses kepada perumahan, pendidikan, penjagaan kesihatan, keselamatan dan pengangkutan berkualiti.

Katanya perkara lain yang diharapkan MTUC ialah peluasan Skim Peduli Kesihatan untuk Kumpulan B40 (PeKa B40) kepada pesara serta warga emas dan meningkatkan jumlah bayaran pencen kepada semua pekerja yang telah menyokong dan terlibat dalam agenda Penswastaan Malaysia sebelum ini.

Dalam pada itu, Presiden Persekutuan Majikan-Majikan Malaysia (MEF) Datuk Dr Syed Hussain Syed Husman menggesa kerajaan menangani isu modal insan memandangkan terdapat kekurangan bakat tempatan berbanding kemahiran digital dan inovatif.

Beliau berkata berdasarkan Tinjauan MEF mengenai Isu Berkaitan Bajet 2023 mendedahkan bahawa 76 peratus syarikat responden kini menghadapi kekurangan tenaga kerja selepas ekonomi dibuka semula manakala 84 peratus menghadapi kesukaran untuk mengambil pekerja tempatan.

“Ketidakpadanan kemahiran telah menjadi isu berterusan di Malaysia kerana kemahiran pencari kerja, terutamanya siswazah baharu, tidak sepadan dengan keperluan industri. Keadaan ini menyebabkan beberapa majikan mencari bakat yang sesuai di luar negara dan mengambil ekspatriat untuk jawatan tertentu,” tambahnya.

Oleh itu, beliau mencadangkan kerajaan agar memberi perhatian kepada peningkatan perkaitan sistem pembangunan kemahiran dan Latihan Teknikal dan Vokasional (TVET) melalui model pembelajaran yang diterajui industri, termasuk penubuhan majlis kemahiran khusus sektor dan penggunaan program perantisan oleh industri berkaitan.

Syed Hussain juga menggesa kerajaan memastikan proses permohonan pekerja asing yang lebih cekap, lancar dan telus dengan menyediakan majikan aliran yang jelas dan konsisten berhubung garis panduan, kriteria, dokumentasi serta terma dan syarat.

“Kerajaan perlu memendekkan masa untuk pekerja asing tiba di negara ini kerana syarikat amat memerlukan pekerja untuk mengembangkan dan meningkatkan perniagaan mereka dengan segera.

“MEF juga menggesa kerajaan untuk berbincang dan berunding dengan negara sumber untuk mengawal dan mengehadkan yuran pengambilan yang dikenakan oleh ejen di negara sumber kerana sebarang bayaran yang dikenakan oleh ejen di negara sumber akhirnya akan dibayar oleh majikan di Malaysia di bawah dasar pengambilan sifar bayaran,” katanya.

Mengulas lanjut, beliau berkata dasar negara mengenai penggajian untuk warga emas berumur 60 tahun ke atas perlu dirangka selain mencadangkan agar pengurangan kadar cukai perlu diberikan kepada pekerja dalam lingkungan umur tersebut dan insentif cukai perlu diberikan kepada majikan kategori tersebut.

Menyedari kepentingan Pelaburan Langsung Asing (FDI), Syed Hussain juga berharap kerajaan mengutamakan dasar yang bertujuan menarik pelabur asing berkualiti terutamanya yang boleh merangsang inovasi dan kemajuan teknologi.

“Peluang untuk FDI boleh dimanfaatkan melalui pengesahan Perjanjian Komprehensif dan Progresif Bagi Perkongsian Trans Pasifik (CPTPP) dan Perkongsian Ekonomi Komprehensif Serantau.

“Kerajaan harus meratifikasi CPTPP tanpa berlengah lagi. Baki penjajaran perundangan Malaysia mungkin dilakukan selepas ratifikasi CPTPP kerana ia perlu untuk menangani peraturan dan amalan yang menyekat kemasukan perniagaan dan persaingan pasaran,” katanya. – Bernama


Israel lulus akta halang keluarga Palestin hidup bersama

TEL AVIV, 9 Syaaban 1443H, Sabtu – Knesset – Parlimen Israel – mengundi untuk mengembalikan semula undang-undang kontroversi yang menghalang ratusan keluarga Palestin daripada bersatu semula dan hidup bersama.

Undang-undang Kewarganegaraan pertama kali diperkenalkan pada tahun 2003 untuk menghalang penduduk Palestin di Tebing Barat dan Semenanjung Gaza yang diduduki daripada mendapat pemastautin atau kewarganegaraan melalui perkahwinan dengan warga Palestin di Israel atau penduduk Baitulmaqdis Timur.

Rang undang-undang itu diluluskan dengan majoriti selesa 45-15, dengan sokongan daripada kedua-dua pakatan pemerintah dan pembangkang Knesset, pada petang Khamis.

Bagaimanapun, separuh daripada 120 penggubal undang-undang Knesset tidak mengambil bahagian dalam undian undang-undang kontroversi itu, yang mesti diperbaharui lagi tahun depan.

Rang undang-undang itu menggantikan perintah sementara yang sama – pertama kali diluluskan pada tahun 2003 yang diperbaharui setiap tahun sehingga ia tamat Julai lalu – apabila kerajaan Perdana Menteri, Naftali Bennett gagal mendapatkan majoriti mudah yang diperlukan untuk melanjutkannya.

Selepas undian itu, Menteri Dalam Negeri Israel, Ayelet Shaked berkata, gabungan kuasa antara pakatan dan pembangkang membawa kepada keputusan penting untuk keselamatan negara dan kubunya sebagai sebuah negara Yahudi.

Kumpulan advokasi Adalah – yang dikendalikan oleh Palestin – dalam satu kenyataan berkata, ‘hakim (Israel) kini perlu memutuskan sama ada, apabila berhadapan dengan bahasa undang-undang yang jelas, mereka akan terus membenarkan undang-undang perkauman ini dilindungi di bawah alasan kekal sementara’. – Agensi


LRT laluan Kelana Jaya operasi masa terdekat

BANGI, 17 Rabiulakhir 1444H, Sabtu – Perkhidmatan Transit Aliran Ringan (LRT) Laluan Kelana Jaya – yang digantung operasi sejak Rabu lalu – berkemungkinan besar akan kembali beroperasi secara normal tidak lama lagi.

Menteri Pengangkutan, Datuk Seri Wee Ka Siong berkata, sistem isyarat dan komunikasi perkhidmatan sistem LRT kini berada dalam keadaan baik dan dijangka dapat beroperasi semula dalam tempoh terdekat.

“Pagi tadi saya telah diberi taklimat tentang pengujian sistem kawalan tren automatik (ATC) oleh pihak Rapid Rail yang bermula pada jam 11 malam (11 November) hingga jam 5 pagi tadi, sambil dipantau oleh Bahagian Perancangan dan Penguatkuasaan Rel Agensi Pengangkutan Awam Darat (APAD).

“Matlamat utama pengujian ini untuk memastikan kestabilan dan keselamatan sistem sebelum meneruskan pengoperasian penuh.

“Pasukan ini telah menggerakkan 24 set tren di sepanjang laluan Putra Heights ke Gombak,” katanya menerusi hantaran di Facebook beliau, hari ini.

Beliau berkata, hari ini pihak berkenaan akan menguji 38 set tren di sepanjang laluan dengan jarak lima minit antara setiap set tren.

“Saya boleh melaporkan bahawa sistem isyarat dan komunikasi dalam keadaan baik dan berkemungkinan besar kita dapat kembali kepada pengoperasian normal kesemua 38 sehingga 40 tren di sepanjang laluan Kelana Jaya tidak lama lagi.

“Saya akan terus memantau perkembangan ini termasuklah ketika saya berada di Ayer Hitam. Mudah-mudahan saya dapat membawa berita baik esok,” katanya.

Pada 8 November lalu, Rapid Rail memaklumkan perkhidmatan LRT laluan Kelana Jaya mengalami gangguan dan terpaksa dihentikan berpunca daripada sistem ATC yang menyebabkan kehilangan signal antara pusat kawalan dengan tren.

Keesokannya, Prasarana mengumumkan sebahagian perkhidmatan LRT laluan Kelana Jaya digantung operasi selama tujuh hari hingga 15 November ini yang membabitkan 16 stesen dari stesen Kelana Jaya hingga Ampang Park.

Gangguan itu telah menjejaskan kira-kira 200,000 pengguna yang terpaksa beralih kepada kaedah pengangkutan lain bagi urusan harian serta menyaksikan trafik di ibu kota semakin sesak terutama pada waktu puncak.


Perang Pedang al-Quds gagalkan rancangan jahat rejim penjajah: Hamas

BAITULMAQDIS, 15 Syawal 1442H, Khamis – Perang Pedang al-Quds yang dilancarkan baru-baru ini adalah tindak balas pencerobohan negara haram Israel ke atas Gaza.

Pemimpin kanan Pergerakan Perjuangan Islam Palestin (Hamas), Ismail Haniyeh barkata, pihaknya melakukan sokongan ke atas rakyat Palestin yang tinggal di Baitulmaqdis al-Quds dan di perkarangan Masjid Al-Aqsa.

Beliau berkata, perang itu menyasarkan serangan roket di seluruh wilayah yang diduduki Israel, namun rancangan itu tertangguh disebabkan gencatan senjata.

“Hamas menegaskan bahawa pihak yang melancarkan pencerobohan itu harus bertanggungjawab ke atas gencatan senjata,” katanya.

Beliau berkata, pertempuran itu juga menggagalkan tipu daya rejim penjajah Israel untuk melakukan operasi darat di utara dan timur Gaza.

Terdahulu, gencatan senjata antara Israel dan Palestin yang dikelola oleh Mesir mengakhiri peperangan selama 11 hari.

Ia sangat signifikan kepada penduduk Palestin kerana negara pengganas Israel telah mengaku kalah kepada Hamas.

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014.

Bagaimanapun, kurang daripada tempoh 24 jam gencatan senjata itu berkuat kuasa, rejim pengganas Israel bertindak menyerbu ruang sekitar Masjid al-Aqsa dan melepaskan gas pemedih mata ke arah rakyat Palestin yang baru sahaja selesai menunaikan solat Jumaat.

Bahkan, mereka turut naik ke bumbung Masjid al-Qibli serta mengacu senapang ke arah orang awam yang berhampiran. -Agensi


WAFIQ-MRM meterai persefahaman kolaborasi perjuang hak wanita, mualaf

Oleh Siti Hafidah Abd Ghaffar

BANGI, 17 Ramadan 1442H, Khamis – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) buat julung kalinya mengadakan kolaborasi bersama Pertubuhan Mualaf Pelbagai Bangsa (MRM), bagi memperjuangkan hak wanita dan mualaf.

Menerusi kerjasama itu, tiga projek utama akan dilaksanakan antaranya menerbitkan laporan mengenai Islamophobia di Malaysia.

Turut membabitkan talian TeleWAFIQ – talian khusus untuk wanita muslim dan bukan muslim – klinik bantuan guaman sivil dan syariah, kaunselor serta pakar keluarga bagi kes rumah tangga, penceraian serta hak penjagaan anak anak, selain kes jenayah domestik.

Selain itu, menganjurkan beberapa bengkel literasi undang-undang dan hak asasi wanita bagi memberikan kesedaran kepada wanita di luar akan hak mereka.

Di samping itu, menjelaskan bagaimana memperjuangkan dengan cara yang betul dan bukannya dengan cara yang menyeleweng dari Perlembagaan serta undang-undang negara.

Presiden WAFIQ, Prof Madya Dr Rafidah Hanim Mokhtar berkata, pihaknya dan MRM akan saling bantu membantu sama ada dari sudut kepakaran mahupun kewangan.

“Kita tengok dari banyak isu seperti laporan Islamophobia, berkaitan rapat juga dengan isu mualaf dan wanita.

“Saya difahamkan dalam komuniti mualaf pun tidak asing dengan isu keganasan rumah tangga sekarang ini,” katanya ketika dihubungi Ismaweb.net, hari ini.

Dalam pada itu, Prof Rafidah memaklumkan bahawa beliau dan Presiden MRM, Firdaus Wong Wai Hung sudah lama berhubung bagi membincangkan beberapa isu berkaitan.

“Kadang-kadang ada isu umat Islam sama-sama kami hadapi  di media sosial. Apabila saya sampaikan mengenai TeleWAFIQ, Firdaus sendiri hubungi dan menawarkan kolaborasi pada 1 Ramadan lepas,” katanya.


WHO beri amaran ancaman Deltacron di Eropah

LONDON, 8 Syaaban 1443H, Jumaat – Pertubuhan Kesihatan Sedunia (WHO) memberi amaran bahawa varian baharu COVID-19 – didakwa gabungan versi Delta dan Omicron – merebak dengan cepat di bahagian Eropah.

WHO berkata, varian yang dikenali sebagai ‘Deltacron’ oleh sesetengah pihak, didapati merebak di Perancis, Belanda dan Denmark.

Organisasi itu percaya bahawa penularan varian berkenaan turut dikesan pada dua kes di Amerika Syarikat (AS), selain memaklumkan merancang menerbitkan laporan penemuannya tidak lama lagi.

Amaran itu dikeluarkan beberapa hari sebelum 11 Mac, iaitu ulang tahun kedua WHO mengisytiharkan pandemik global.

Organisasi berkenaan mengeluarkan amaran serius bahawa varian baharu itu berpotensi menjadi risiko besar di Eropah dan AS.

Bagaimanapun, keseluruhan kes Deltacron kekal rendah, walaupun di negara-negara di mana penularan kes telah dikesan.

Setakat ini, di AS dan kebanyakan di Eropah, kes kematian akibat COVID-19 menurun, namun varian Omicron yang mudah merebak kekal sebagai strain dominan.-  Agensi


PRU15 kemuncak perpecahan politik Melayu: Ridhuan Tee

Oleh Athirah Huda Zalhe

BANGI, 11 Rabiulakhir 1444H, Ahad – Pilihan Raya Umum Ke-15 (PRU15) menyaksikan kemuncak perpecahan dalam kalangan orang Melayu, berikutan wujudnya begitu banyak parti politik berbanding dahulu.

Meskipun suasana itu dilihat suatu yang sihat dari segi demokrasi, bagi penganalisis politik, Prof Dr Mohd Ridhuan Tee Abdullah, beliau bimbang kerana akan memberi kesan kepada masa depan politik Melayu-Islam, Bumiputera dan tanah air.

Beliau berkata, perpecahan dalam politik Melayu perlu dilihat secara serius oleh semua pihak kerana berisiko menggugat nasib orang Islam, Melayu dan Bumiputera.

“Saya melihat PRU15 ini satu kemuncak pada PRU sebelum-sebelum ini, kerana kita ingatkan PRU14 itulah yang menjadi sejarah kemuncaknya.

“Tetapi setelah empat tahun, keadaan tidak berlaku seperti apa yang kita jangka kerana perpecahan di kalangan orang Melayu ini sudah sampai kemuncaknya,” katanya dalam temubual khas sempena Penamaan Calon PRU15 di TV Pertiwi, semalam.

Ridhuan Tee berkata, ahli-ahli politik perlu sedar bahawa landskap politik Malaysia berbeza dengan negara-negara maju lain, bahkan juga di negara jiran seperti Indonesia dan Brunei.

“Kalau tidak ada kesedaran di kalangan kita semata-mata tubuh parti politik itu atas kehendak rasa tidak puas hati dan sebagainya, kita perlu sedar landskap politik negara berbeza dengan negara maju lain.

“Kalau Indonesia kita sedap hati juga sebab majoriti besar, begitu juga Brunei. Tetapi, negara kita majoritinya tidak besar lebih kurang 60-40 atau 50-50,” katanya.

Justeru, suasana itu secara realitinya tidak membawa kebaikan untuk agama, bangsa dan negara sekiranya dilihat dalam konteks politik Islam.

“Kalau dibiarkan, ia menguntungkan pihak-pihak lain. Sebab itu hari ini, keberanian mereka tak seperti dulu yang bercakap perkara sensitif.

“Hari ini mereka terang-terang bercakap (perkara sensitif), dan ini satu mesej kepada kita sebenarnya,” katanya.

Tonton penuh;


Ahli politik sewenang-wenang guna alasan ‘rakyat’ nak halalkan rebut kuasa

BANGI, 26 Zulhijjah 1442H, Khamis – Pergolakan politik yang tidak berkesudahan melanda negara perlu dinoktahkan kerana tidak memberi sebarang keuntungan kepada rakyat.

Lebih teruk, ahli politik dengan sewenang-wenangnya menggunakan alasan demi kepentingan rakyat bagi menghalalkan tindakan mereka merebut kuasa.

Profesor Madya di Universiti Putra Malaysia (UPM), Dr Mohd Izani Mohd Zain berkata, rata-rata rakyat sudah tentu tidak mahu satu lagi krisis menghimpit kehidupan mereka, selain krisis kesihatan dan ekonomi.

“Siapakah yang mendapat keuntungan daripada krisis politik ini? Rakyat sudah tentu jauh sekali. UMNO yang dilihat mendominasi dalam krisis politik ini percaya bahawa inilah masa terbaik buat mereka mengambil alih kerajaan.

“Jawatan Perdana Menteri yang menjadi idaman mungkin dapat dimiliki. Namun, dengan kekuatan setiap parti hampir sama, tidak memungkinkan mana-mana parti politik boleh menubuhkan kerajaan tanpa bekerjasama.

“Ini termasuk UMNO mahupun blok pembangkang,” katanya menulis di Berita Harian hari ini.

Berikutan itu, Dr Izani menjangkakan percaturan politik menjadi lebih sengit selepas ini.

Beliau yakin penjajaran politik melalui kerjasama dan tawar-menawar politik akan ligat berlaku demi kelangsungan politik.

Lebih-lebih lagi dalam kamus politik, tidak ada kawan dan lawan yang abadi, hanya kepentingan bersama yang kekal, katanya.

“Memandangkan Perdana Menteri mahu menentukan nasibnya di Dewan Rakyat kelak, ia membuka permainan atau persaingan politik terbuka lagi mendebarkan. Dalam politik hanya ada menang atau kalah, tidak ada situasi menang-menang. Politik angka akan menjadi semakin penting selepas ini.

“Pihak pembangkang melalui kenyataan Datuk Seri Anwar Ibrahim sudah menyatakan pendirian agar Sidang Khas Dewan Rakyat bagi membawa usul tidak percaya kepada Perdana Menteri dipercepatkan sebelum 9 Ogos.

“Namun, dalam keghairahan merebut kuasa, jangan dilupakan rakyat di bawah yang sentiasa mahu dibela, terutama dalam situasi sukar ini. Mereka sentiasa menanti khabar gembira daripada wakil rakyat mereka,” katanya.


Jangan undi PH-DAP, ingat balik sejarah hitam Islam diancam

Oleh Siti Hafidah Abd Ghaffar

BANGI, 23 Rabiulakhir 1444H, Jumaat – Tiada jaminan negara akan menjadi lebih baik sekiranya parti tamak haloba DAP kembali memerintah selepas Pilihan Raya Umum Ke-15 (PRU15).

Ini kerana ‘track record’ parti itu ketika Pakatan Harapan (PH) mentadbir kerajaan dalam tempoh 22 bulan bukan sahaja gagal, malah mencetuskan ketegangan dalam kalangan rakyat khususnya penduduk majoriti.

Selain konsisten memperjuangkan konsep ‘Malaysian Malaysia’ – yang jelas bercanggah dengan Perkara 153 Perlembagaan – DAP juga selalu membangkitkan pandangan bertentangan mengenai Islam, kata penganalisis politik, Prof Dr Mohd Ridhuan Tee Abdullah.

“Sepanjang 22 bulan, kita rasa tidak senang apabila perkara-perkara sensitif berkaitan Islam dibangkit-bangkitkan seolah-olah sengaja nak menguji sensitiviti kita.

“Sedangkan kita pun tidak pernah campur tangan hal ehwal bukan Islam,” katanya ketika dihubungi Ismaweb.net, hari ini.

Bagaimanapun, Prof Ridhuan Tee mengakui kecenderungan anak muda ketika ini agak tinggi kepada PH.

Beliau tidak menolak kemungkinan ia berlaku kerana golongan berkenaan tidak nampak sejarah pentadbiran gabungan itu sebelum ini, sebaliknya hanya menilai kesusahan yang dialami rakyat sekarang.

“Anak muda ini, nak tak nak kena baca juga sejarah dan jangan mengundi mengikut sentimen.

“DAP ini dari dulu lagi kita nak sebut dalam konteks gerakan yang dibawa anti-Islam, anti-Melayu, nak menyamaratakan semua agama dan kemudian hak istimewa orang Melayu sentiasa dipertikaikan dan sebagainya,” katanya.

Beliau turut menyingkap isu penerbitan komik propaganda, ‘Inisiatif Jalur & Jalan Meraih Manfaat Bersama’ yang diwartakan sebagai bahan terlarang ketika PH memerintah.

Katanya, ketika Kementerian Dalam Negeri (KDN) mewartakan Perintah Larangan terhadap komik itu, beberapa ahli DAP lantang membantah.

“Perkara begini, mereka tak nampak. Isu-isu seperti ini sudah tenggelam. Ketika itu mereka tidak boleh mengundi lagi, akta belum diluluskan.

“Bila akta diluluskan kebetulan negara dilanda pandemik, ekonomi kita dalam keadaan lemah dan sebagainya. Mereka nampak dekat situlah,” katanya.


Taliban gesa dunia iktiraf pentadbiran Afghanistan

KABUL, 8 Jamadilawal 1443H, Isnin – Pemangku Menteri Undang-Undang Afghanistan, Abdul Hakim Sharaye menggesa, negara-negara luar menerima dan mengiktiraf pentadbiran kerajaan Afghanistan.

Permintaan berkenaan dibuat selepas mendakwa, pentadbiran baharu Afghanistan kini telah mematuhi segala undang-undang antarabangsa.

“Kami tahu bagaimana mahu membina hubungan dengan negara-negara luar malah negara-negara jiran juga mempunyai hak terhadap kami dan kami mematuhi hak-hak tersebut.

“Kami juga berjanji kepada China dan negara-negara jiran, tanah ini tidak akan digunakan untuk keganasan selain berikrar untuk tidak menentang mereka,” kata jurucakapnya, Zabiullah Mujahid .

Zabiullah mendakwa, biar pun sudah melebihi tiga bulan Taliban berkuasa namun masyarakat antarabangsa sehingga kini masih belum mengiktiraf pentadbirannya.

Sementara itu, Duta China di Kabul, Wang Yu berkata, kerajaan bersedia bekerjasama dengan Afghanistan bagi menangani krisis kemanusiaan, ekonomi dan juga politik di negara ini.

Katanya, Presiden China, Xi Jinping dan Menteri Luar, Wang Yi serta beberapa pemimpin utama negara itu telah menghadiri persidangan antarabangsa di Afghanistan.

“Mereka menunjukkan dasar negara itu kepada kerajaan sementara Afghanistan dan secara umum menggesa masyarakat antarabangsa untuk tidak membiarkan negara itu bersendirian serta menyalurkan bantuan kepada negara berkenaan,” katanya.

Malah, Yi juga berkata, China juga turut menggesa Amerika Syarikat (AS) supaya tidak membekukan lagi aset negara berkenaan.

Jurucakap Taliban bagaimanapun sekali lagi memberi jaminan kepada negara serantau bahawa kerajaan Afghanistan tidak akan mengancam sesiapa.

Malah menggesa negara luar menyambung semula hubungan diplomatik dengan negaranya. – Agensi


Terima sogokan seperti bersubahat dengan pencuri: Tun M

BANGI, 8 Rabiulawal 1444H, Rabu – Pengerusi Penaja Gerakan Tanah Air (GTA), Tun Dr Mahathir Mohamad mendakwa, sogokan adalah wang haram kerana ianya dicuri.

Justeru, bekas Perdana Menteri itu menyifatkan, individu atau pihak yang menerima wang berkenaan sebagai bersubahat dengan pencuri serta jenayah tersebut.

“Duit sogok adalah duit yang dicuri dari kerajaan. Duit yang dicuri tidak halal.

“Duit sogokan ialah duit haram kerana dicuri. Menerima duit haram bermakna bersubahat dengan pencuri dalam jenayah pencurian,” dakwanya dalam kenyataan Facebooknya, hari ini.

Semalam, Dr Mahathir mendakwa banyak ‘gula-gula’ akan diberikan supaya rakyat menyokong Barisan Nasional (BN)-UMNO, selain duit kerajaan digunakan untuk tujuan sogokan.

Katanya, Pilihan Raya Umum Ke-15 (PRU15) digesa dilakukan awal kerana Belanjawan 2023 yang akan dibentangkan Jumaat ini hanya boleh dikemukakan tetapi tidak dapat dibahas oleh parti lawan.

Beliau berkata, situasi itu juga membuatkan BN-UMNO mengambil enteng kepentingan rakyat dalam mendepani keadaan genting termasuk bencana banjir yang dijangka akan berlaku tidak lama lagi.

“Menang PRU15, akan menang PRU16 dan 17 dengan mengguna kuasa dan duit kerajaan.

“Parti yang ditolak oleh rakyat jadi kerajaan. Sebagai kerajaan, UMNO akan tentukan bila PRU15 akan diadakan. Mana dia Bersatu. Tidak berkuasa lagikah?,” kata Dr Mahathir.